Polis buka kertas siasatan insiden kekecohan konvensyen DAP

IPOH, 19 Mac - Polis Perak membuka kertas siasatan berkaitan insiden kekecohan antara perwakilan-perwakilan Parti DAP semasa Konvensyen peringkat Negeri ke-19 yang berlangsung di Pusat Konvensyen Ipoh (ICC), 14 Mac lalu.  Ketuanya, Datuk Mior Farid Alathrash Wahid dalam satu kenyataan memaklumkan siasatan dibuat mengikut Seksyen 22A Ordinan Darurat (Pencegahan dan Pengawalan Penyakit Berjangkit) Pindaan 2021.

Pihaknya juga telah memanggil penganjur konvensyen untuk mendapatkan maklumat lengkap serta kehadiran 1,731 perwakilan.  Polis juga sedang menganalisa video dan foto-foto yang diperoleh.

Kertas siasatan berkaitan kes akan dirujuk kepada Timbalan Pendakwa Raya untuk arahan selanjutnya.  Sementara itu, orang ramai diseru supaya tidak membuat sebarang spekulasi yang menganggu proses siasatan pihak polis.


9 Warga Vietnam ditahan Op Dadu

SUBANG JAYA, 18 Mac - 9 warga Vietnam ditahan dalam Op Dadu di Subang Jaya.

Operasi dijalankan Cawangan D7 Bahagian Siasatan Jenayah Daerah Subang Jaya dan Cawangan D7 Jabatan Siasatan Jenayah Kontinjen Selangor.

Serbuan di dua unit kediaman apartment itu turut merampas 7 komputer, 23 telefon bimbit serta peralatan telekomunikasi.

Timbalan Ketua Polis Daerah Subang Jaya, Superitendan Amihizam Abdul Shukor berkata siasatan awal mendapati kesemua yang ditangkap menawarkan khidmat judi dalam talian kepada pelanggan di pasaran Vietnam menggunakan aplikasi facebook dan Zalo.

Siasatan dijalankan dibawah seksyen 4 kurungan 1 kurungan A, seksyen 4 kurungan 1 kurungan C dan seksyen 4 kurungan 1 kurungan G Akta Rumah Judi Terbuka 1953 kerana terlibat dalam penganjuran judi dalam talian.

Siasatan turut dijalankan dibawah Seksyen 6 kurungan 1 kurungan C Akta Imigresen kerana tidak memiliki dokumen perjalanan yang sah.


Rasuah, dua anggota JPJ direman enam hari

SHAH ALAM, 17 Mac - Di Mahkamah Majistret Shah Alam, dua anggota Jabatan Pengangkutan Jalan (JPJ) direman enam hari bermula hari ini bagi membantu siasatan menerima rasuah bulanan berjumlah RM69,850.

Suspek yang berusia 44 dan 45 tahun merupakan Ketua Penolong Pegawai Penguatkuasa dan Pembantu Penguatkuasa Kanan di JPJ Selangor.

Kedua-duanya ditahan petang semalam selepas hadir ke Pejabat SPRM, Selangor.

Suspek pertama melakukan kesalahan itu sejak tahun 2016 hingga 2018 dengan menerima wang rasuah bulanan antara RM100 hingga RM5,000 berjumlah keseluruhan RM69,850.

Rasuah itu agar tindakan tidak diambil terhadap pelbagai kesalahan.

Suspek kedua, menerima suapan bulanan bermula bulan Disember 2017 hingga Mac 2018 dengan nilai RM4,000 dengan alasan sama.

Kes disiasat mengikut Seksyen 17(a) Akta SPRM 2009.


Gara-gara selisih faham, suspek serang kenderaan wanita

MUAR, 16 Mac - Polis memberkas seorang lelaki yang bertindak menyerang dan melakukan khianat ke atas kenderaan seorang wanita di Pekan Parit Jawa, Muar, Johor.

Ketua Polis Daerah Muar, ACP Zaharuddin Rasip berkata, insiden kira kira 3.25 petang semalam berpunca daripada selisih faham antara dua pihak berkenaan berkaitan cara pemanduan masing-masing.

Video yang tular memaparkan penunggang motosikal berusia 25 tahun itu bertindak agresif dengan memecahkan cermin sisi sebelah kanan pemandu, cermin hadapan dan merosakkan bonet hadapan kereta mangsa menggunakan topi keledarnya.

Mangsa, wanita berusia 26 tahun yang cemas turut meninggalkan lokasi kejadian sejurus selepas serangan.

Tambah ACP Zaharuddin, ketika ditahan polis, suspek berada dalam keadaan tidak terkawal dan dihantar ke hospital untuk menerima rawatan.

Malah siasatan awal juga mendapati lelaki itu dipercayai mengalami masalah mental dan masih menerima rawatan.  Kes disiasat mengikut Seksyen 427 Kanun Keseksaan.


Lokasi pemprosesan ketum diserbu, 7 individu ditahan

SUNGAI UDANG, 15 Mac - Berselindung di sebalik premis kosong, lokasi pemprosesan air ketum diserbu.  Kegiatan tujuh individu tempatan sejak tiga bulan lepas terbongkar menerusi serbuan Jabatan Siasatan Jenayah Narkotik (JSJN) Melaka melalui Operasi Sarang Bersepadu di Sungai Udang, awal pagi Ahad.

Ketua JSJN Melaka, Supritendan Zulkiflee Rashid, memaklumkan dalam serbuan itu kesemua suspek ditahan bersama barang kes, 20 kilogram daun ketum serta 57 liter air ketum dirampas.  Pelbagai alatan untuk memproses air ketum turut dirampas.

Dalam operasi sama, 71 lelaki dan enam wanita berusia antara 16 hingga 68 tahun ditahan atas pelbagai kesalahan berkaitan dadah.

Kes disiasat dibawah pelbagai seksyen termasuk Seksyen 30 (3) Akta Racun 1952, Seksyen 6 dan Seskyen 15 (1) (a) Akta Dadah Berbahaya 1952.


430kg Daun ketum dirampas, remaja lelaki ditahan

KUALA PERLIS, 14 Mac - 430 kilogram daun ketum dianggarkan bernilai RM43,000 dirampas dalam dua operasi di Kuala Perlis.

Dalam operasi berkenaan, seorang remaja berusia 15 tahun turut ditahan.

Operasi dilaksanakan Pasukan Polis Marin (PPM) Wilayah 1 Langkawi bersama Agensi Kawalan Sempadan (AKSEM) Negeri Perlis dan Pasukan Petugas IPD Kangar.

Menurut Pegawai Pemerintah Pasukan Polis Marin Wilayah Satu Langkawi, DSP Rohizan Mohamad Saaid, dalam serbuan pertama pada pukul 6.30 pagi di kawasan Kampung Tengah, 30 bungkusan hitam berisi daun disyaki ketum dilonggokkan di satu tempat ditemui.

Manakala dalam operasi kedua kira-kira pukul 10.30 pagi di Simpang Empat, pasukan operasi menyerbu sebuah rumah dan menemui 130 kilogram daun ketum.

Seorang remaja yang mengaku sebagai penghuni rumah tersebut ditahan bagi membantu siasatan.

Remaja dan semua barang rampasan dibawa ke Balai Polis Kuala Perlis untuk tindakan lanjut, dan kes disiasat di bawah Seksyen 30(3) Akta Racun 1952.


Pegawai polis lepaskan suspek sindiket penipuan dalam talian

IPOH, 12 Mac - Seorang pegawai Jabatan Siasatan Jenayah Komersial Pulau Pinang telah melepaskan suspek yang terlibat dengan sindiket penipuan dalam talian atau Macau Scam di negeri itu.

Perkara ini disahkan Ketua Polis Negara, Tan Sri Abdul Hamid Bador.

Perkara itu dikesan hasil siasatan Jabatan Integriti dan Pematuhan Standard (JIPS) Bukit Aman.

Beliau berkata demikian di Ipoh.  Jelas Tan Sri Abdul Hamid, pihaknya kini tidak lagi cenderung kepada tindakan tatatertib kerana hukuman tersebut bagi beliau dianggap tidak setimpal.  Sehubungan itu, beliau berkata, pihaknya menyerahkan siasatan tersebut kepada Suruhanjaya Pasukan Polis (SPP) bagi tindakan lanjut.


Pasangan kekasih langgar lari anggota polis didakwa

BANDAR BARU BANGI, 12 Mac - Sepasang kekasih yang melanggar lari anggota polis di parkir sebuah restoran makanan segera Selasa lalu didakwa di Mahkamah Majistret Bandar Baru Bangi.

Muhammad Asraf Zulkefli, 19 tahun didakwa atas dua pertuduhan dan mengaku salah.

Manakala teman wanitanya, Umiezatul Asyikin Nasrun, 20 tahun mengaku tidak bersalah bagi dua pertuduhan sama kerana bersubahat.

Mengikut pertuduhan pertama, Muhammad Asraf didakwa menyebabkan kecederaan ke atas anggota polis yang sedang menjalankan tugas di tempat letak kereta sebuah restoran makanan segera di Bandar Baru Bangi pukul 10.30 malam.

Dia dituduh di bawah Seksyen 332 Kanun Keseksaan yang memperuntukkan hukuman penjara maksimum tiga tahun atau denda atau kedua-duanya jika sabit kesalahan.

Bagi pertuduhan kedua, dia melakukan khianat dengan sengaja merosakkan motosikal milik anggota polis tersebut sehingga menyebabkan kerugian RM1,060 pada waktu, tarikh dan tempat sama.

Tertuduh didakwa mengikut Seksyen 427 Kanun Keseksaan.

Sementara itu, Umiezatul Asyikin turut didakwa atas dua pertuduhan sama dengan kesalahan tersebut dilakukan hasil daripada persubahatan.

Kedua-dua tertuduh dibenarkan ikat jamin RM5,000.

12 April depan ditetapkan sebutan semula kes.


Empat lelaki dicekup proses dadah

BUKIT MERTAJAM, 12 Mac- Kegiatan memproses dadah di sebuah kilang kertas di Jalan Bukit Teh, Bukit Mertajam terbongkar selepas polis menahan empat lelaki tempatan termasuk seorang dalang.Turut dirampas, dadah dipercayai syabu bernilai kira-kira RM3 juta.

Ketua Polis Daerah Seberang Perai Tengah, ACP Shafee Abd Samad berkata, kesemua yang ditahan berusia antara 38 hingga 49 tahun. Siasatan mendapati kesemua dadah berkenaan adalah untuk pasaran tempatan.  Tiga daripada suspek didapati positif dadah.  Sementara dua daripadanya pula mempunyai beberapa rekod jenayah lampau.  Semua suspek direman selama tujuh hari bagi siasatan di bawah Seksyen 39B Akta Dadah Berbahaya 1952.


Kes Yayasan Akalbudi: Ahli perniagaan diminta 'sumbang' RM10 juta

KUALA LUMPUR, 12 Mac- Mahkamah Tinggi Kuala Lumpur diberitahu, seorang ahli peniagaan dari Singapura memberi 'sumbangan' sejumlah RM10 juta kepada Yayasan Akalbudi selepas Datuk Seri Dr Ahmad Zahid Hamidi meminta kepadanya pada tahun 2016. Kenyataan ahli perniagaan Wong Sang Woo@Wong Shuh Chain itu direkodkan saksi, pegawai penyiasat Suruhanjaya Pencegahan Rasuah Malaysia (SPRM) Christ Sheldon Merun pada 22 Februari 2019.

Pihak pendakwaan memohon kepada mahkamah untuk memasukkan pernyataan Wong sebagai keterangan saksi, kerana ahli perniagaan itu kini dikategorikan sebagai 'orang hilang'.

Wong dalam keterangan saksinya ketika siasatan SPRM memberitahu, dia bertemu Datuk Seri Dr. Zahid pada suatu majlis makan malam pada tahun 2015.  Selepas ditanya sama ada mahu membantu golongan miskin, Wong bersetuju untuk memberi sumbangan wang.  Wong mendakwa, sebelum majlis selesai, Datuk Seri Dr. Zahid sekali lagi menghampirinya dan mencadangkan sumbangan RM10 juta.  Bagaimanapun, Wong mahu mempertimbangkan cadangan itu kerana memerlukan masa menyediakan jumlah berkenaan.Pada 2016, Wong menerima panggilan daripada seseorang yang 'diarahkan' Datuk Seri Zahid, bertanyakan mengenai cadangan sumbangan kepada yayasan tersebut.  Selepas percaya dengan penjelasan pemanggil, Wong kemudiannya diminta membuat pembayaran kepada firma guaman Lewis & Co.  Menurut Wong, sumbangan wang RM10 juta itu tidak diisytiharkan kepada Lembaga Hasil Dalam Negeri (LHDN).  Perbicaraan bersambung 18 Mac nanti.

Sementara itu, saksi pendakwaan terakhir dalam perbicaraan kes memberitahu, Datuk Seri Dr Ahmad Zahid menggunakan dana Yayasan Akalbudi miliknya berjumlah RM1,469,547.36 untuk membayar kad kredit, insurans dan cukai jalan 20 kenderaan miliknya.

Pegawai Penyiasat SPRM Khairudin Kilau berkata, hasil siasatannya, Datuk Seri Ahmad Zahid membayar sembilan kad kredit beliau dan isterinya, Datin Seri Hamidah Khamis atas penggunaan peribadi berjumlah RM1,362,037.81 manakala RM107,509.55 untuk pembayaran insurans dan cukai jalan bagi 20 kenderaan milik mereka.

Datuk Seri Dr. Ahmad Zahid berdepan 47 pertuduhan meliputi 12 pecah amanah, lapan rasuah dan 27 pengubahan wang haram membabitkan puluhan juta ringgit dana milik Yayasan Akalbudi.


Jenayah pemerdagangan manusia dan penyeludupan migran alami trend peningkatan serius

KUALA LUMPUR, 11 Mac - Jenayah pemerdagangan manusia dan penyeludupan migran menunjukkan trend peningkatan yang serius sejak sedekad lalu.

Justeru, kerajaan melalui akta sedia ada telah melaksana pelbagai inisiatif bagi membendung kegiatan berkenaan.

Menurut Setiausaha Bahagian Pejabat Strategik Nasional, Majlis Anti-Pemerdagangan Orang dan Anti-Penyeludupan Migran, Syuhaida Abdul Wahab Zen, kerajaan kini dalam landasan yang tepat dengan melaksanakan penambahbaikan langkah serta penguatkuasaan bagi membanteras aktiviti ini.

Ia melibatkan penguatkuasaan, pendakwaan, pencegahan dan juga perlindungan kepada mangsa.

Ujarnya lagi, bagi mengawal aktiviti tersebut daripada terus berleluasa, agensi-agensi terlibat perlu meminda akta sedia ada bagi memperuntukkan hukuman lebih berat kepada mereka yang terbabit.

Syuhaida berkata demikian selepas menjadi tetamu dalam program Selamat Pagi Malaysia di Angkasapuri.


7,000 kotak rokok seludup bernilai RM52 juta disita

PONTIAN, 10 Mac - Polis Johor berjaya merampas 7,000 kotak rokok seludup, bernilai RM52 juta.

Rampasan rokok kontraban terbesar dalam negara itu, adalah hasil risikan dan pemantauan Pasukan Polis Marin Wilayah Dua, Tampoi.

Pengarah Jabatan Keselamatan Dalam Negeri dan Kententeraman Awam ( JKDNKA ) Polis Diraja Malaysia , Datuk Seri Abdul Rahim Jaafar berkata, kapal berdaftar di Mongolia tersebut, dipercayai berulang alik menggunakan laluan dari Myanmar ke Batam, Indonesia.

Pemeriksaan mendapati kesemua rokok disembunyikan di dalam ruangan kargo kapal tersebut. Turut ditahan, sepuluh kru warganegara Myanmar, termasuk seorang Kapten kapal, selain seorang petugas teknikal warga Singapura.

Turut dirampas, sebuah kapal kargo jenis MV Chita Dua, bernilai RM18 juta, kes disiasat mengikut Seksyen 135 (1) (a) Akta Kastam 1967.  Beliau berkata demikian dalam satu sidang media di Ibu Pejabat Polis Daerah Pontian.  Turut hadir, Ketua Polis Johor, Datuk Ayob Khan Mydin Pitchay, serta Ketua Polis Daerah Pontian, Superintendent Mustaffa Bakri Salleh.


320 saman dikeluarkan terhadap penunggang motosikal di Lebuhraya Persekutuan

SHAH ALAM, 9 Mac- Tidak menggunakan lorong motosikal antara saman tertinggi dikeluarkan polis dalam satu operasi khas yang dijalankan di Lebuhraya Persekutuan berdekatan Bulatan Malawati, Shah Alam.Timbalan Ketua Jabatan Siasatan dan Penguatkuasaan Trafik (JSPT) Kontinjen Selangor, DSP Sahimi Husin berkata, pelbagai alasan tidak munasabah diterima kerana kebanyakan penunggang motosikal bukan pengguna baharu di lebuh raya itu.

Malah, ada yang ditahan memiliki alat untuk menghisap dadah, selain pengubahsuaian ekzos motosikal.Dua motosikal turut disita dalam operasi dijalankan.Beliau meminta penunggang motosikal agar menjaga keselamatan dengan menggunakan lorong motosikal yang disediakan di sepanjang laluan Lebuhraya Persekutuan.Polis mengeluarkan 320 saman terhadap penunggang motosikal dalam operasi yang dilaksana pagi tadi.


Kes rogol: Tiga buruh warga Indonesia mengaku tidak bersalah

KOTA BHARU, 9 Mac- Tiga buruh warga Indonesia dihadapkan ke Mahkamah Sesyen Kota Bharu atas dakwaan merogol secara berkumpulan seorang suri rumah Orang Kurang Upaya (OKU), tiga bulan lalu.

Bagaimanapun kesemua tertuduh mengaku tidak bersalah dan mohon dibicarakan.

Mengikut pertuduhan, ketiga-tiga tertuduh, Mohamad Adam 26 tahun, La Muluki 40 tahun dan La Aliudin 42 tahun, didapati telah merogol secara berkumpulan seorang wanita OKU lembam berumur 46 tahun di sebuah rumah di Melor, Kota Bharu.  Kesalahan itu dilakukan pada 20 Disember tahun lalu. Kesalahan di bawah Seksyen 375B Kanun Keseksaan itu membawa hukuman penjara tidak kurang sepuluh tahun dan tidak melebihi 30 tahun.  Kes dikendalikan oleh Timbalan Pendakwa Raya, Faizuan Sulaiman yang tidak menawarkan sebarang jaminan kepada ketiga-tiga tertuduh kerana kesalahan yang dilakukan adalah serius.  Mahkamah menetapkan 6 Mei depan sebagai tarikh sebutan semula kes.


Cederakan anjing, warga emas dihadapkan ke mahkamah

BUTTERWORTH , 9 Mac- Seorang lelaki warga emas dihadapkan ke Mahkamah Sesyen Butterworth atas pertuduhan mencederakan seekor anjing.Tertuduh, bagaimanapun mengaku tidak bersalah dan minta dibicarakan.

Mengikut pertuduhan, Ng Ah Leak, 75 tahun didakwa secara tidak munasabah menjolok seekor anjing dengan sebatang buluh hingga cedera pada bawah mata sebelah kiri.Tertuduh didakwa melakukan perbuatan itu di Taman Tanjung Indah, Raja Uda, Butterworth pada 24 Oktober tahun lalu. Dia didakwa melakukan kesalahan dibawah Seksyen 29 (1) (e) Akta Kebajikan Haiwan 2015 dan boleh dihukum dibawah Seksyen 29 (1) Akta sama. Hakim, Noor Aini Yusof menetapkan 13 April depan sebagai tarikh sebutan semula kes.


Conteng baju maki guru, polis jalankan siasatan

KOTA BHARU, 9 Mac- Polis mengecam sekeras-kerasnya tindakan pelajar yang menconteng belakang baju sekolah mereka dengan kata-kata kesat memaki hamun guru selepas tamat peperiksaan Sijil Pelajaran Malaysia (SPM).Ketua Polis Kelantan, Datuk Shafien Mamat berkata, ia merupakan satu kelakuan biadap dan tidak boleh diterima sama sekali kerana jelas tidak menghormati guru yang mendidik.Tegas beliau, siasatan telah pun dilaksanakan terhadap mereka mengikut Seksyen 14 Akta Kesalahan-Kesalahan Kecil 1955. Selain itu, lima saman kesalahan trafik juga telah dikeluarkan kepada mereka sebagai tindakan awal. Beliau berkata demikian pada sidang media selepas tinjauan pematuhan terhadap Prosedur Operasi Standard (SOP) pelajar di Sekolah Kebangsaan Mulong 2, Kota Bharu, Kelantan.Baru-baru ini, tular gambar tiga pelajar lelaki yang menaiki dua buah motosikal berasingan menconteng belakang baju mereka dengan kata-kata kesat terhadap guru mereka.


Mayat remaja perempuan akhirnya ditemukan

GUA MUSANG, 7 Mac - Mayat remaja perempuan yang dikhuatiri lemas sejak Jumaat lalu ditemukan terapung 15 kilometer dari lokasi dilaporkan hilang di Kampung Pulau Setelu, Gua Musang, Kelantan. Ketua Polis Daerah Gua Musang, Superintendan Sik Choon Foo berkata, mayat Nur Jannatul Alia Mohd Zamri, 13 tahun ditemukan pada 9 pagi tadi selepas 40 jam hilang dihanyutkan arus Sungai Nenggiri.

RTM sebelum ini melaporkan keseronokan 20 sekeluarga berkelah di tepi Sungai Nenggiri, Kampung Pulau Setelu bertukar tragedi apabila salah seorang daripada mereka dikhuatiri lemas sejak petang Jumaat.  Remaja perempuan itu dihanyutkan arus deras ketika mandi di sungai kampung itu.

Kakak mangsa, Nur Ain, 16 tahun bersama sepupunya Nur Asma Kamaruddin, 14 tahun sempat diselamatkan oleh datuknya.


6 ditahan terlibat eksploitasi kanak-kanak

GOMBAK, 6 Mac - Kegiatan eksploitasi kanak-kanak untuk dikerja secara paksa dibongkar polis dalam serbuan di Selayang malam tadi.

Dalam operasi di kilang membuat pelitup muka itu, 38 kanak-kanak warga asing berjaya diselamatkan.

Menurut Ketua Polis Gombak, ACP Arifai Tarawe, kegiatan itu terbongkar dalam serbuan 8.30 malam tadi.

Enam termasuk tiga wanita berusia antara 21 hingga 41 tahun dipercayai majikan dan penyelia kilang ditahan.

Siasatan awal mengesyaki sindiket melakukan eksploitasi terhadap kanak-kanak warga Myanmar seawal usia 13 tahun.

Semua mangsa ditempatkan di Rumah Perlindungan Kanak-kanak Rembau, Negeri Sembilan dan Rumah Perlindungan Bukit Senyum, Johor.

Kes disiasat mengikut Akta Anti Pemerdagangan Orang dan Anti Penyeludupan Migran 2007.


Awas, tular iklan palsu penipuan jualan vaksin COVID-19

KUALA LUMPUR, 4 Mac - Polis mengesahkan telah menerima dua laporan berkaitan penipuan vaksin COVID-19 melibatkan kerugian lebih RM285,000.

Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob menerusi kenyataan media memaklumkan, siasatan sedang dijalankan mengikut Seksyen 420 Kanun Keseksaan.

Jelasnya, JSJK telah mengesan terdapat penularan informasi di media sosial berkenaan jualan vaksin secara dalam talian meskipun pihak pengendalian perkhidmatan terlibat sudah mengeluarkan kenyataan menafikan iklan tersebut.

Susulan itu, JSJK tidak menolak kemungkinan wujudnya iklan-iklan palsu pada masa akan datang.

Orang ramai juga diingatkan agar sentiasa waspada dengan tindakan pihak tidak bertanggungjawab selain peka dengan pengumuman dan arahan semasa kerajaan.

Seperti diumumkan kerajaan, pemberian vaksin dilaksanakan secara percuma kepada rakyat Malaysia.

Sebarang tawaran penjualan vaksin oleh mana-mana pihak adalah satu tindakan tidak bertanggungjawab dan mungkin satu penipuan.


Tindakan potong barisan dapatkan vaksin dianggap satu penyelewengan

ULU KINTA, 1 Mac - Tindakan memotong barisan dalam mendapatkan vaksin boleh dianggap satu penyelewengan dan tindakan sewajarnya boleh diambil terhadap mana-mana pihak terlibat.

Ketua Polis Negara, Tan Sri Abdul Hamid Bador bagaimanapun berkata pihaknya belum menerima sebarang laporan rasmi dibuat mengenai perkara tersebut.

Beliau berkata demikian ketika mengulas dakwaan mengatakan terdapat 200 Ahli Setiausaha Kerajaan (SUK) Negeri Kelantan cuba memotong barisan untuk menjadi penerima terawal suntikan vaksin COVID-19. Dalam pada itu, Tan Sri Abdul Hamid mengesahkan belum ada tangkapan dibuat terhadap mana-mana ahli kumpulan anti vaksin.  Jelasnya, tindakan lebih tegas akan dikenakan sekiranya kumpulan berkenaan terus mencabar pihak berkuasa dengan menyebarkan propaganda bagi tujuan menghasut masyarakat.


Tak kira apa darjat pun, polis tegas gempur dalang edar dadah

JELI, 27 Februari - Berselindung di sebalik gelaran Tan Sri dan Datuk Seri serta mempunyai rangkaian perniagaan yang sah.

Ketua Polis Negara, Tan Sri Abdul Hamid Bador mendedahkan modus operandi beberapa dalang utama sindiket pengedaran dadah yang berjaya dibongkar.

Beliau memberi komitmen akan mendedahkan perkara itu dan memastikan dalang berkenaan dibawa ke muka pengadilan.  Mengulas mengenai penahanan enam individu termasuk seorang pegawai polis ketika sedang berhibur sambil mengambil dadah di Perak baru–baru ini, Tan Sri Abdul Hamid berkata mereka tidak akan terlepas daripada hukuman atau menerima layanan istimewa hanya kerana mereka anggota polis.

Sebaliknya siasatan telus akan dibuat sama seperti pelaku jenayah yang lain.


7 nelayan Vietnam ditahan ceroboh perairan negara

PASIR PUTEH, 25 Februari - Agensi Penguatkuasaan Maritim Malaysia Kelantan menahan sebuah bot nelayan Vietnam yang menceroboh dan menangkap hasil laut negara membabitkan rampasan bernilai RM350,000.

Pengarah Maritim Kelantan, Kepten Muhd Nur Syam Asmawie Yaakob berkata, bot terbabit bersama tujuh nelayan asing termasuk tekong ditahan pagi tadi di 84 batu nautika daripada muara Tok Bali.

Bot membawa pelbagai hasil tangkapan ikan dengan anggaran berat 100 kilogram.

Kesemua yang ditahan berusia lingkungan 24 hingga 46 tahun gagal mengemukakan sebarang dokumen pengenalan diri dan dokumen yang sah untuk melakukan aktiviti perikanan di perairan negara.

Bot dan kesemua nelayan warga Vietnam terbabit ditahan dan dibawa ke Jeti Maritim Negeri Kelantan untuk disiasat di bawah Seksyen 15 (1) (a) Akta Perikanan 1985.


Kes Murtad: Polis Johor ambil keterangan bapa dan kakak salah seorang suspek

JOHOR BAHRU, 25 Februari - Pihak berkuasa Johor telah mengambil keterangan bapa dan kakak salah seorang suspek kes memurtadkan seorang wanita Islam yang tular di media sosial minggu lepas.  Menurut Ketua Polis Negeri, Datuk Ayob Khan Mydin Pitchay ketika ini pihaknya masih meneruskan siasatan termasuk mengesan kedua-dua suspek berkenaan.

Beliau menyatakan demikian pada Majlis Penyerahan 34 Toyota Hilux GS-Cargo Single Cab 2.4 kepada polis kontinjen Johor.  Semua kenderaan ini digunakan untuk operasi menggantikan kenderaan Land Rover yang dilupuskan.


Suspek OKU ditahan bantu siasatan penemuan mayat warga emas OKU

ALOR SETAR, 24 Februari - Polis menahan seorang lelaki OKU bagi membantu siasatan berhubung penemuan mayat seorang warga emas yang juga OKU di kawasan Sekolah Kebangsaan Suka Menanti, Alor Setar semalam.

Ketua Polis Daerah Kota Setar, ACP Ahmad Shukri Mat Akhir berkata suspek yang dipercayai mempunyai masalah mental ditahan di kawasan Taman Wira Mergong.

Jelasnya, suspek dipercayai dilihat bergaduh dengan mangsa di Lebuhraya Sultan Abdul Halim.   Suspek kemudiannya telah membawa mangsa masuk ke dalam kereta miliknya.

Senjata yang digunakan iaitu sebilah parang telah dijumpai di dalam kereta suspek.

Mayat mangsa berusia 73 tahun ditemui dengan kesan kecederaan parah pada bahagian leher.  Motif kejadian masih dalam siasatan, selain polis turut menyiasat sama ada ia melibatkan kes culik atau tidak. Kes disiasat mengikut Seksyen 302 Kanun Keseksaan.


Tiada permit import, MAQIS rampas hasil pertanian seberat 710kg

PADANG BESAR, 24 Februari - Jabatan Perkhidmatan Kuarantin dan Pemeriksaan Malaysia (MAQIS) Negeri Perlis merampas buah mangga, ubi kemili dan kacang tanah yang dianggarkan seberat 710 kilogram bernilai hampir RM8,000.

Pengarah MAQIS Negeri, Mohamad Arshad Raffin berkata, ia susulan penahanan sebuah lori dari Thailand di ICQS Padang Besar, Perlis pada 19 Februari lalu selepas gagal mengemukakan permit import yang diminta.

Perbuatan mengimport dagangan keluaran pertanian tanpa permit import disiasat di bawah Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta 728] yang boleh dihukum dibawah Seksyen 11(3) akta yang sama.

Sabit kesalahan, boleh didenda tidak melebihi RM100,000 atau dipenjara selama tempoh tidak melebihi enam tahun atau kedua-duanya.


107kg syabu bernilai hampir RM4.3 juta dirampas

PASIR MAS, 23 Februari - 107 kilogram syabu bernilai hampir RM4.3 juta dirampas di kampung Lubuk Gong, Rantau Panjang, Kelantan semalam.

Hasil risikan pasukan daripada Pasukan Gerakan Am, PGA Batalion 8 di kawasan tapak rumah lama itu menemukan enam bungkusan plastik hitam yang diletak di bawah tangga bersimen tapak kediaman berkenaan.

Komander Briged Tenggara PGA, SAC Hasan Basri Ahmad Safar berkata, ia merupakan rampasan syabu terbesar direkodkan tahun ini di negeri itu.

Menurut beliau, 107 kilogram syabu yang dirampas berkenaan dianggarkan boleh menampung seramai 107,000 orang penagih.

Beliau berkata demikian kepada pemberita pada sidang media di Ibu pejabat Polis Daerah Pasir Mas hari ini.


Polis tahan lelaki bantu siasatan video tular Myvi rempuh van

SELANGOR, 23 Februari - Seorang lelaki ditahan bagi membantu siasatan kemalangan yang menyebabkan seorang pemandu cedera parah di Bandar Kinrara, Puchong semalam.

Tular video membabitkan sebuah kereta Myvi yang dipandu laju, merempuh sebuah van dan Proton Waja di lokasi kejadian.

Ketua Jabatan Siasatan dan Penguatkuasaan Trafik Selangor, Superintendan Azman Shari’at memaklumkan pihaknya menerima laporan berhubung kejadian itu pada pukul 2.40 petang semalam.

Pengadu seorang anggota polis kebetulan berada di tempat kejadian.

Salah seorang pemandu didapati cuba melarikan diri, namun ditahan orang awam.

Suspek dibawa ke Balai Polis Serdang untuk tindakan lanjut.

Siasatan awal mendapati kereta Myvi telah dipandu laju dan melanggar van yang berada di hadapan sebelum terbabas.

Pemandu van yang cedera parah itu dibawa ke Hospital Serdang.

Kes disiasat mengikut Seksyen 42 (1) Akta Pengangkutan Jalan 1987.


PDRM tubuh pasukan khas pantau aktiviti tukar barang guna botol

KOTA BHARU, 22 Februari - Pasukan khas ditubuhkan Polis DiRaja Malaysia (PDRM) Kelantan bagi memantau dan menangani aktiviti tukar barang menggunakan botol di Sungai Golok oleh penduduk setempat. Ketua Polis Kelantan, Datuk Shafien Mamat berkata pasukan khas tersebut akan diketuai setiap ketua polis daerah di sempadan negeri itu.

Walaupun berdasarkan pemantauan aktiviti terbabit dilihat kurang aktif kebelakangan ini, namun pemantauan 24 jam sentiasa dilakukan pihak berkuasa. Beliau menyatakannya selepas Majlis Penyerahan Pelindung Muka dan vitamin kepada Petugas Barisan hadapan. Sebelum ini, media melaporkan polis memberi amaran agar penduduk di sempadan Kelantan-Thailand menghentikan kegiatan bertukar barangan seperti wang dan ubat-ubatan.


PGA berjaya rampas hampir 1 tan daun ketum

PADANG BESAR, 22 Februari- Batalion 1 Pasukan Gerakan Am (PGA) merampas hampir satu tan daun ketum yang cuba diseludup ke negara jiran.

Hasil rampasan dianggar bernilai hampir RM30,000 menerusi lima operasi berasingan di Padang Besar dan Kuala Perlis pada semalam.

Turut dirampas dua kenderaan bernilai RM90,000.

Menurut Komander PGA Briged Utara, Senior Asisten Komisioner Abdul Ghani Mohamad Ji, dalam operasi di Felda Mata Ayer dan Kampung Wai Kuala Perlis, daun ketum seberat 575 kilogram bernilai lebih RM17,000 dan sebuah kenderaan bernilai RM65,000 berjaya dirampas.  Manakala dalam tiga operasi berhampiran sempadan Malaysia-Thailand di Padang Besar, 420 kilogram daun ketum bernilai lebih RM12,000 serta sebuah kenderaan bernilai RM25,000 turut dirampas. Kejayaan dalam lima operasi itu membuktikan penyeludup semakin terdesak berikutan harga pasaran daun ketum semasa ketika ini mencecah RM180 sekilogram.  Kesemua hasil rampasan termasuk kenderaan dibawa ke Balai Polis Padang Besar dan Kuala Perlis.

Kes disiasat mengikut Seksyen 30(3) Akta Racun 1952.


SHAH ALAM, 19 Februari - Pengasas aplikasi Sugarbook direman tujuh hari bagi membantu siasatan berkait platform berkenaan.

Perintah dikeluarkan selepas usahawan berusia 34 tahun itu tidak membantah prosiding berkenaan.

Perintah reman yang bermula semalam itu dikeluarkan Hakim Datuk Noorin Badaruddin.

Peguamnya, T.Shashi Devan berkata, anak guamnya sedia memberi kerjasama sepenuhnya bagi melengkapkan siasatan.

Kes terbabit disiasat mengikut Seksyen 505 (b) Kanun Keseksaan dan Akta Komunikasi dan Multimedia 1998.

Semalam permohonan reman terhadap individu itu ditolak Timbalan Pendaftar Mahkamah Tinggi Noorasyikin Sahat selepas dia memberi aku janji untuk memberikan kerjasama sepenuhnya kepada polis.

Suspek memiliki beberapa rekod jenayah lampau termasuk rogol dan aktiviti persundalan.


Pemandu lori simen didakwa bunuh anak tiri

TAMPIN, 19 Februari - Seorang pemandu lori simen dihadapkan ke Mahkamah Majistret hari ini atas pertuduhan menyebabkan kematian anak tiri perempuannya berusia empat tahun.

Tertuduh, Abu Hassan Darus, 30 tahun didakwa melakukan kesalahan tersebut pada 1 Februari lalu antara pukul 3 hingga 5 petang di kampung Halacara Baru Londah, Gemas sehingga menyebabkan kematian Ummi Yusnani Sofea Herwan Norhadi.

Tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi. Kes didakwa di bawah Seksyen 302 Kanun Keseksaan (Akta 574) yang membawa hukuman mati.

Majistret, Tan Chai Wei menetapkan 25 Mac depan sebagai tarikh sebutan semula bagi laporan bedah siasat dan kimia di Mahkamah Majistret Gemas.


Kotor dan menjijikkan, akhirnya premis memproses fucuk dikompaun

NIBONG TEBAL, 19 Februari- Kotor dan menjijikkan, malah dibina di kawasan bekas kandang khinzir.Empat premis memproses fucuk dikompaun Jabatan Kesihatan Negeri Pulau Pinang.Keempat-empat perusahaan itu juga didapati beroperasi tanpa lesen perniagaan yang sah sejak lebih sepuluh tahun lalu.

Pegawai Kesihatan Persekitaran Bahagian Keselamatan dan Kualiti Makanan Jabatan Kesihatan Pulau Pinang, Mohd. Wazir Khalid, berkata serbuan tersebut hasil risikan pihaknya sejak tiga minggu yang lalu di kawasan terlibat.Ketika serbuan dilakukan, pihaknya mendapati proses penyediaan fucuk yang dipasarkan di Pulau Pinang dan Kedah itu tidak mencapai tahap kebersihan ditetapkan.  "Tempat ini pernah beroperasi sebagai ternakan khinzir dan makanan diproses bersebelahan tempat kurungan haiwan berkenaan."

"Selain kawasan yang kotor, didapati anjing yang mempunyai penyakit kurap berkeliaran di situ."

"Perkara ini amat membimbangkan kerana pencemaran boleh tersebar pada makanan."

Premis terlibat juga diberi peringatan tegas supaya proses pembersihan dilakukan dengan segera.


Sugarbook: Pelajar wanita bimbang gambar peribadi disalahgunakan

ALOR SETAR, 19 Februari- Seorang pelajar wanita sebuah kolej swasta bimbang tentang gambar peribadinya di media sosial.Takut disalahguna oleh aplikasi Sugarbook, dia tampil membuat laporan polis.

Ketua Polis Daerah Kota Setar, ACP Ahmad Shukri Mat Akhir menerusi kenyataan mengesahkan menerima laporan yang dibuat di Balai Polis Kota Sarang Semut. Menurut ACP Ahmad Shukri pengadu memaklumkan melihat satu paparan di akaun Facebook 'Biar Jasa Jadi Kenangan' terdapat gambar miliknya yang pernah dimuat naik ke akaun Instagram di dalam aplikasi Sugarbook.  Berikutan itu pengadu menafikan mempunyai akaun Sugarbook dan bimbang gambar beliau disalahgunakan.


Ahli perniagaan didakwa merogol anak tiri

BUTTERWORTH, 18 Februari- Seorang ahli perniagaan dihadapkan ke Mahkamah Sesyen Butterworth atas dakwaan merogol anak tirinya yang berusia 15 tahun. Suspek berusia 44 tahun didakwa melakukan kesalahan itu pada 4 Februari lalu, kira-kira pukul 6.30 petang di dalam sebuah kereta di Jalan Bagan Jermal, Butterworth.

Kes dilaporkan kepada polis oleh seorang pegawai perubatan dari Hospital Seberang Jaya yang membuat pemeriksaan ke atas mangsa.Suspek didakwa mengikut Seksyen 376 Kanun Kesiksaan berdepan hukuman penjara sehingga 20 tahun dan sebatan, jika sabit kesalahan.  Tiada pengakuan direkodkan di hadapan Hakim Noor Aini Yusoff.  Mahkamah tidak membenarkan jaminan ke atas tertuduh dan menetapkan 18 Mac sebagai tarikh sebutan semula kes sementara menunggu keputusan perubatan dan laporan DNA.


Pemandu mabuk nafi langgar anggota polis sehingga maut

KLUANG, 18 Februari- Seorang penganggur mengaku tidak bersalah di Mahkamah Majistret Kluang, Johor atas pertuduhan memandu di bawah pengaruh alkohol sehingga menyebabkan kematian anggota polis, Jumaat lalu. Tertuduh, T Yogarajah, 58 tahun, membuat pengakuan itu di hadapan Majistret Arun Noval Dass.

Mengikut pertuduhan, Yogarajah dari arah Kluang menghala ke Renggam memasuki laluan motosikal yang ditunggang Lans Koperal Bradford Bernard, 28 tahun, di Kilometer 6, Jalan Kluang-Teck Wah, sebelum pelanggaran dan menyebabkan mangsa maut.Tertuduh didakwa mengikut Seksyen 44(1) Akta Pengangkutan Jalan (APJ) 1987 yang memperuntukkan hukuman denda antara RM50,000 hingga RM100,000 dan penjara antara sepuluh hingga 15 tahun serta lesen memandu digantung sementara kes dibicarakan. Mahkamah menetapkan tarikh 22 Mac untuk sebutan semula kes.


Kes langgar mati: Wanita diperintah bela diri selepas bebas selama 2 tahun

JOHOR BAHRU, 18 Februari- Wanita langgar mati lapan remaja berbasikal lajak pada 18 Februari 2017 diperintah membela diri.Mahkamah Tinggi Johor Bahru mengeluarkan perintah selepas dua tahun Mahkamah Majistret membebas dan melepaskan tertuduh, Sam Ke Ting, 26 tahun, daripada tuduhan memandu secara melulu, sebelum ini.

Pesuruhjaya Kehakiman, Dr. Shahnaz Sulaiman membuat keputusan tersebut selepas pihak pendakwaan berjaya membuktikan kes prima facie terhadap tertuduh, sekali gus mengetepikan perintah dibuat Mahkamah Majistret pada Oktober 2019 untuk melepas dan membebaskan tertuduh. Sementara itu, dalam prosiding berasingan di Mahkamah Majistret Johor Bahru, Majistret Zuhainie Zull Kafli mengarahkan tertuduh membela diri pada 9, 10 dan 11 Mei ini. Majistret membenarkan tertuduh diikat jamin RM10,000 dengan seorang penjamin, selain diarah menyerahkan pasport dan lesen pemandu kepada mahkamah. Kes dikendali Timbalan Pendakwa Raya Muhammad Syafiq Mohd Ghazali, dan Pengarah Pendakwaan Negeri, Tengku Amir Zaki Tengku Abd Rahman. Berdasarkan pertuduhan, jurujual wanita itu didakwa melakukan kesalahan berkenaan di Jalan Lingkaran Dalam, Johor Bahru, pada 3.20 pagi 18 Februari 2017.lapan remaja yang maut adalah Mohamad Azrie Danish Zulkefli, Muhamad Shahrul Izzwan Azzuraimie, Muhammad Harith Iskandar Abdullah, dan Muhammad Shahrul Nizam Marudin masing-masing berusia 14 tahun.Juga Muhammad Firdauz Danish Mohd Azhar, Haizad Kasrin dan Mohamad Azhar Amir, berusia 16 tahun.Serta Fauzan Halmijan, 13 tahun.Tertuduh didakwa mengikut Seksyen 41 (1) Akta Pengangkutan Jalan 1987 yang memperuntukkan hukuman penjara maksimum sepuluh tahun serta denda selain lesen memandu digantung, sekiranya disabit kesalahan.


SPRM tahan timbalan pengerusi parti politik bantu siasatan kes seleweng dana kementerian

PUTRAJAYA, 18 Feb - kes rasuah ahli politik .

Suruhanjaya Pencegahan Rasuah Malaysia, SPRM telah menahan seorang timbalan pengerusi sebuah parti politik yang mempunyai kaitan dengan seorang bekas menteri.

Kenyataan SPRM itu menyebut, penahanan itu berikutan individu berkenaan disyaki menerima rasuah daripada beberapa syarikat yang memperoleh projek daripada sebuah kementerian pada 2019.

SPRM juga turut menahan dua pengarah dalam operasi dijalankan di Ipoh selain merampas wang tunai RM1.2 juta. Ia dipercayai wang rasuah yang disimpan di rumah dan pejabat proksi bekas menteri dan timbalan pengerusi berkenaan.

Beberapa akaun syarikat dan individu terbabit berjumlah RM77,000 juta juga telah dibekukan untuk siasatan.


12 pemburu haram terjerat

SIK, 15 Februari - Kegiatan berburu haiwan secara haram di Hutan Rizab Ulu Muda, Sik, Kedah mengundang padah terhadap 12 individu selepas ditahan anggota Batalion 3, Pasukan Gerakan Am, PGA Briged Utara, Sabtu lepas.

Kenyataan Pegawai Pemerintah Batalion 3, PGA Briged Utara, Superintendan Rosman Kasman menyebut, menerusi Ops Sepadu Khazanah itu juga seekor pelanduk yang telah mati dan seekor pelanduk hidup dirampas.

Operasi turut disertai pegawai Jabatan Perlindungan Haiwan Liar dan Taman Negara (PERHILITAN).

Sebaik tiba di lokasi, sebuah kenderaan pacuan empat roda dan beberapa motosikal disorok dalam hutan berkenaan.  Turut ditemui barangan seperti 16 butir peluru, dua unit alat telekomunikasi, sebuah unit sistem penentu kedudukan global GPS, enam butir peluru hidup dan sebuah gergaji besi.

Kesemua suspek yang berusia antara 30-an hingga 40-an itu ditahan ketika sedang tidur.

Kes disiasat mengikut Seksyen 60 (1)(a) Akta Pemuliharaan Hidupan Liar 2010 (Akta 716) dan Seksyen 61, akta sama.


Lalok berpesta air ketum, 10 diberkas

BUTTERWORTH, 14 Februari - Leka berkhayal dalam satu parti liar di sebuah pangsapuri. 10 individu termasuk dipercayai lalok air ketum, diberkas pihak berkuasa di Kampung Benggali, Butterworth, Pulau Pinang awal pagi tadi.

Serbuan dibuat polis daerah Seberang Perai Utara (SPU) menerusi Op Limau.

Menurut Ketua Polis Daerah, ACP Noorzainy Mohd Noor, kesemua yang ditahan terdiri daripada lapan lelaki dan dua wanita berusia antara 21 hingga 31 tahun.  Hasil serbuan, pihaknya merampas bungkusan yang dipercayai berisi air ketum serta satu set alat elektronik yang digunakan untuk berhibur.

Kesemua mereka direman bagi membantu siasatan dan dikompaun RM1,000 seorang kerana gagal mematuhi Prosedur Operasi Standard (SOP) Perintah Kawalan Pergerakan (PKP).

Kes disiasat mengikut Seksyen 30(3) Akta Racun 1952 kerana memiliki air ketum.


Leka main pakau dan minum arak berkumpulan, 10 ditahan ingkar PKP

SUNGAI PETANI, 13 Februari - Leka bermain judi pakau dan minum minuman keras secara beramai-ramai, 10 lelaki ditahan kerana ingkar Perintah Kawalan Pergerakan (PKP).

Kejadian berlaku petang semalam di sebuah bangsal di kampung berdekatan Sekolah Bijaya Setia, Sungai Petani, Kedah.

Ketua Polis Daerah Kuala Muda, ACP Adzli Abu Shah berkata, dalam serbuan OP COVID-19 itu mendapati kesemua mereka yang berusia 34 hingga 63 tahun melanggar Perintah Kawalan Pergerakan (PKP).  Kesemua yang dicekup dikompaun RM1,000.

Polis turut merampas daun terup dan wang tunai RM623 hasil perjudian tersebut.  Kesemua mereka dibawa ke IPD Kuala Muda untuk tindakan lanjut.


Empat penjenayah dipercayai warga asing ditembak mati

BATU PAHAT, 12 Februari - Empat lelaki dipercayai warga asing ditembak mati selepas menyerang polis dalam kejadian di Jalan Pagoh-Parit Sulong, Batu Pahat, Johor awal pagi tadi.  Dalam kejadian pukul 3.15 pagi itu, seorang anggota polis cedera di tangan akibat ditikam dengan kerambit oleh suspek.

Ketua Polis Johor, Datuk Ayob Khan Mydin Pitchay berkata, suspek berusia 23 hingga 40 tahun terbabit melepaskan beberapa das tembakan semasa polis mendekati dua kereta dinaiki mereka.  Semua suspek tidak mempunyai dokumen pengenalan diri dan dipercayai terlibat dengan kegiatan samun dan pecah masuk premis. Sepucuk pistol, empat butir peluru, dua bilah parang, sebilah kerambit, dua buah kereta dan beberapa peralatan pecah rumah di rampas.  Salah sebuah kereta diguna suspek juga dilaporkan hilang di Desa Cemerlang, Seri Alam, Johor Bahru.  Kes disiasat mengikut Seksyen 307 / 186 Kanun Keseksaan.


Pasangan suami isteri mengaku tidak bersalah dera anak angkat

KOTA BHARU, 10 Februari - Pasangan suami isteri didakwa di Mahkamah Sesyen Kota Bharu atas kesalahan mendera anak angkat perempuan mereka berusia setahun tiga bulan tahun lalu.  Pasangan penganggur dan guru taska itu bagaimanapun mengaku tidak bersalah dan mohon dibicarakan di hadapan hakim Ahmad Bazli Bahruddin.

Mohd Syaiful Afis Abd Wahab, 26 tahun dan Nurayuni Mohd Nor, 31 tahun, dituduh menyebabkan mangsa mengalami kecederaan pada bahagian kaki, badan dan wajah di sebuah rumah di Kok Lanas, Kota Bharu antara September hingga November tahun lalu.  Tertuduh berdepan hukuman denda tidak melebihi RM50,000 atau penjara tidak melebihi 20 tahun atau kedua-duanya sekali. Kes dikendalikan oleh Pengarah Pendakwaan Negeri Kelantan, Muhd Zaki Abdul Kudus dan Timbalan Pendakwaraya Negeri, Khairul Anuar Wahab mencadangkan jaminan sebanyak RM50,000 setiap seorang berikutan kes melibatkan kanak-kanak dan hubungan dua buah keluarga.  Manakala peguam Wan Mohd Ikram Wan Ibrahim mewakili Nurayuni Mohd Nor, memohon mahkamah membenarkan anak guamnya diikat jamin kerana ia kesalahan pertama anak guamnya selain mengambil kira situasi COVID-19 di penjara akan membahayakan kesihatan tertuduh.  Mahkamah membenarkan kedua-dua tertuduh diikat jamin RM40,000 dan perlu melaporkan diri di balai polis berhampiran, menyerahkan pasport kepada mahkamah serta tidak boleh menganggu mangsa dan pengadu.


Kegiatan memproses dadah terbongkar, dadah bernilai RM5.6 juta berjaya dirampas

JOHOR BAHRU, 6 Februari- Kegiatan memproses dadah di sebuah kilang terbongkar, selepas premis berkenaan terbakar.Susulan itu, enam lelaki berusia 34 hingga 48 tahun ditahan Polis Johor, dipercayai terlibat sindiket berkenaan.Sebanyak 30 kilogram ketamine, 100 liter cecair serta dua kilogram serbuk yang dipercayai dadah, bernilai RM5.6 juta turut dirampas.

Ketua Polis Johor, Datuk Ayob Khan Mydin Pitchay berkata, sindiket tersebut menyewa kilang di Kawasan Perindustrian Desa Cemerlang, Seri Alam, Johor Bahru, dan kilang didaftarkan sebagai kilang pelupusan.Polis turut menyita pelbagai jenis kenderaan termasuk barang kemas dan wang tunai bernilai RM1.34 juta.Ketika kejadian kebakaran, pihak bomba bertugas menemui bahan dan peralatan memproses dadah, sebelum kes diserahkan kepada pihak polis.Sindiket dipercayai baru beroperasi sejak sebulan lalu.  Hasil semakan mendapati lima suspek mempunyai rekod jenayah lampau termasuk kesalahan dadah. Semua suspek yang ditahan pada 31 Januari, disambung reman sehingga 7 Februari, dan kes disiasat mengikut Seksyen 39 B Akta Dadah berbahaya 1952.


Kastam Kelantan rampas rokok seludup di Pasar Siti Khadijah

KOTA BHARU, 10 Februari - Jabatan Kastam Diraja Malaysia (JKDM) Kelantan mendapati ada pihak tertentu mengambil kesempatan menjadikan Pasar Siti Khadijah sebagai transit bagi penyeludupan rokok haram.

Kegiatan itu dikesan hasil serbuan yang dilakukan oleh sepasukan anggota Bahagian Penguatkuasa Kastam di pasar itu pada pukul 10.30 pagi semalam hasil risikan dan maklumat awam.

Pengarah JKDM Kelantan, Mohd Rakbi Mat Saud berkata, dalam operasi selama dua jam itu pihaknya berjaya menemukan sebanyak 48,000 batang rokok putih yang dianggarkan bernilai RM8,488 dengan nilai cukai lebih RM34,000.

Kesemua rokok jenama dijumpai disimpan di stor penyimpanan barang di sebuah gerai peniaga di situ namun tiada tangkapan dilakukan.

Modus operandi yang digunakan penyeludup ini adalah dengan mencampurkan rokok-rokok seludup tersebut dengan pelbagai barangan lain seperti sayur-sayuran, ikan dan buah-buahan bertujuan mengaburi mata pihak berkuasa Dalam satu kenyataan yang dikeluarkan kepada media Mohd Rakbi berkata, rampasan terbabit disyaki telah dibawa masuk secara haram dari luar ke negara ini melalui sempadan Sungai Golok dan pesisir pantai negeri Kelantan. Kes disiasat dibawah Seksyen 135(1)(d) Akta Kastam 1967.


Seorang lelaki ditahan kerana memiliki 66 karton arak tiada cukai

BATU PAHAT, 2 Feb - Seorang lelaki ditahan Batalion Lima Pasukan Gerakan Am (PGA), Simpang Renggam, Johor, kerana memiliki 66 karton arak tiada cukai.

Kesemua arak bernilai lebih 22 ribu ringgit, disimpan di dalam sebuah premis makanan di Jalan Mohd Akil, Batu Pahat. Pegawai Pemerintah Batalion Lima PGA, Superintenden Dimin Awang menerusi kenyataan memaklumkan, suspek berusia 44 tahun itu juga cuba bertindak menyogok pegawai dan anggota yang menjalankan serbuan.  Serbuan pada pukul 6 petang SEMALAM adalah hasil maklumat orang awam yang turut melibatkan rampasan wang tunai lima ribu ringgit.  Kes disiasat mengikut Seksyen 135 Akta Kastam 1967, dan Seksyen 17 (B) Akta Suruhanjaya Pencegahan Rasuah Malaysia 2009.


Punca maut adik Amir masih belum dapat dipastikan, jenazah dikebumi di Jasin

BUKIT PALAH, 1 Februari - Punca kanak-kanak tujuh tahun maut di kediaman ibu kandung dan bapa tirinya di Taman Krubong Jaya, Melaka masih belum dapat disahkan sama ada di dera atau akibat lemas seperti didakwa.  Ketua Jabatan Siasatan Jenayah Negeri, Asisten Komisioner Mohd Sukri Kaman berkata, hasil laporan bedah siasat ke atas mangsa juga belum dapat dipastikan kerana terdapat beberapa spesimen perlu dihantar ke makmal untuk ujian lanjut.

Beliau bagaimanapun mengakui terdapat kecederaan pada mangsa terutama sekali pada bahagian kepala dan beberapa anggota badan.  Kecederaan dipercayai akibat dipukul dengan objek tumpul namun siasatan rapi masih dijalankan.  Selain itu, beberapa spesimen seperti paru-paru, jantung dan hati sudah dihantar ke makmal untuk ujian tetapi tidak dipastikan bila keputusan mengenainya akan diperoleh.

Sementara itu, jenazah kanak-kanak malang berkenaan dijangka dikebumikan di Tanah Perkuburan Islam Padang Lebar,Simpang Bekoh, Jasin selepas solat Zohor.

Keluarga kandung mangsa dipercayai menuntutnya di Jabatan Perubatan Forensik, Hospital Melaka, pagi tadi.

Difahamkan sebuah van jenazah telah bergerak ke Hospital Melaka bagi membawa jenazah.  Jenazah akan dibawa ke Surau As-Syakirin, Simpang Bekoh, Jasin untuk disolatkan sebelum dikebumikan.

Dimaklumkan, hanya 12 orang dibenarkan berada dalam kawasan perkuburan.


Elak SJR, dua lelaki nyaris maut terjunam ke parit

KEMAMAN, 31 Januari - Dua lelaki nyaris maut selepas kenderaan pacuan empat roda dinaiki terjunam ke parit di Jalan Neram-Bukit Goh, semalam kerana cuba mengelak satu sekatan jalan raya (SJR) di sempadan Terengganu-Pahang.

Dalam kejadian tersebut, seorang lelaki tempatan berusia 47 tahun dan rakannya warga Bangladesh, 50 tahun berjaya ditahan pihak polis ketika cuba merentas negeri tanpa kebenaran pihak berkuasa.  Dilaporkan, pemandu kenderaan itu yang dalam perjalanan dari arah Felda Neram menuju ke Kuantan, Pahang telah membuat pusingan U secara tiba-tiba bagi mengelak SJR berkenaan sebelum terbabas dan terjunam ke dalam parit sedalam lebih 0.3 meter.

Menyedari tindakan pemandu itu, polis bertindak menahan mereka untuk siasatan lanjut serta mendapati kedua-duanya tidak memiliki dokumen kebenaran merentas negeri dan ditahan untuk siasatan lanjut.

SJR berkenaan dilakukan sepasukan anggota dari Ibu pejabat Polis Daerah Kemaman diketuai Ketua Polis Daerah, Superintenden Hanyan Ramlan bagi mengesan pengguna jalanraya yang tidak mematuhi Prosedur Operasi Standard (SOP) merentas negeri sempena Perintah Kawalan Pergerakan (PKP).


PDRM buka kertas siasatan ancaman siber 'Anonymous Malaysia'

BUKIT AMAN, 31 Januari - Polis telah membuka kertas siasatan terhadap ancaman kedua 'Anonymous Malaysia' untuk melancarkan serangan siber.

Pengarah Jabatan Siasatan Jenayah Komersil Bukit Aman, Datuk Zainuddin Yaacob berkata, Bahagian Siasatan Jenayah Siber dan Multimedia menerima laporan berhubung ancaman tersebut dan siasatan menjurus kepada kesalahan mendatangkan khianat awam dan ugutan jenayah.

Kes disiasat di bawah Seksyen 505 dan 507 Kanun Keseksaan serta Seksyen 233 Akta Komunikasi dan Multimedia (1998).

Kumpulan penggodam 'Anonymous Malaysia' sebelum ini membuat ancaman untuk menggodam laman sesawang kerajaan menerusi satu klip video yang tular di media sosial.

Kumpulan itu mengeluarkan satu lagi video berdurasi tiga minit 17 saat mendakwa 'scammer' terus menipu orang ramai menerusi e-mel, panggilan telefon dan laman sosial sejak 2015 berikutan kebocoran data.

Kumpulan itu mendakwa punca utama perkara itu berlaku kerana pelayan daripada pihak swasta dan kerajaan yang mengandungi maklumat peribadi telah digodam dan dibocorkan sebelum dijual kepada pihak ketiga.

Selasa lepas, Majlis Keselamatan Negara (MKN) menerusi Agensi Keselamatan Siber Negara (NACSA) mengeluarkan satu notis amaran kepada semua agensi kerajaan untuk mengambil langkah-langkah perlu bagi mencegah dan meminimumkan impak ancaman serangan siber.


4 remaja perempuan ditahan berhibur ketika PKP

BUKIT MERTAJAM, 29 Januari - Empat remaja perempuan antara sembilan individu ditahan kerana berhibur ketika Perintah Kawalan Pergerakan (PKP).

Serbuan dilakukan di sebuah hotel di Machang Bubok, Bukit Mertajam Pulau Pinang malam tadi.

Polis percaya kumpulan itu sedang berhibur kerana meraikan hari lahir salah seorang daripada mereka.  Ketua Bahagian Siasatan Jenayah Pulau Pinang, SAC Rahimi Ra'ais berkata mereka yang berusia antara 16 hingga 26 tahun itu dibawa ke IPD Seberang Perai Tengah untuk proses dokumentasi dan ujian saringan air kencing.  Kes disiasat Peraturan 15 Perintah Pencegahan dan Pengawalan Penyakit Berjangkit 2021.


Akhirnya, penyamun tular berjaya dicekup

ALOR SETAR, 28 Januari- Seorang lelaki yang tular di media sosial kerana didakwa terlibat kes pecah rumah di sekitar Kuala Kedah dekat Alor Setar, Kedah, berjaya dicekup. Suspek bersama dua lagi rakannya, ditahan sepasukan pegawai dan anggota Bahagian Siasatan Jenayah Ibu Pejabat Polis Daerah (IPD) Kota Setar di Jalan Datuk Kumbar, Alor Setar, lewat malam tadi.

Ketua Polis Daerah Kota Setar, ACP Ahmad Shukri Mat Akhir berkata, siasatan awal mendapati, kesemua suspek berusia 30-an hingga 40-an itu mempunyai pelbagai rekod jenayah dan dadah. Pihak polis turut merampas sebungkus plastik yang mengandungi air ketum.  Hasil ujian saringan air kencing, ketiga-tiga suspek turut positif dadah jenis Methaphetamine. Kes disiasat dibawahSeksyen 457 Kanun Keseksaan dan Seksyen 30 (3) Akta Racun.


1 tan daun ketum dirampas

SIK, 24 Januari - Tidak endah dengan penguatkuasaan Perintah Kawalan Pergerakan (PKP) dan pelaksanaan Sekatan Jalan Raya (SJR).

Masih ada yang berani dan sengaja melakukan jenayah merentas daerah membawa barang terlarang.

Seorang penganggur ditahan bersama satu tan ketum melalui SJR Ops COVID-19 di Titi Jeniang, Sik Kedah pagi tadi.  Siasatan mendapati lelaki berusia 29 tahun itu turut memiliki empat rekod jenayah lampau berkaitan dadah.

Ketua Polis Polis Daerah Sik, DSP Abd Razak Osman memaklumkan suspek dicekup ketika menaiki lori.

Pemeriksaan menjumpai daun ketum disorok dalam 100 bungkusan plastik.

Suspek mengaku mengambil upah membawa bahan terlarang itu ke Kelantan dengan bayaran RM500.

Kes disiasat mengikut Akta Racun 1952.


Empat sekawan bebas daripada tuduhan edar dadah

JOHOR BAHRU, 27 Januari- Empat sekawan terlepas hukuman mati selepas Mahkamah Tinggi Johor Bahru melepas dan membebaskan mereka daripada tuduhan mengedar dadah, lima tahun lalu. Ia selepas pihak pendakwaan gagal membuktikan prima facie di akhir kes pendakwaan terhadap kesemua tertuduh. Keputusan dibacakan Hakim Datuk Abu Bakar Katar terhadap T. Muniswaran (47), M. Thiyagan (38), S. Arumugan (35)  dan P. Sugendran (35).

Pendakwaan turut gagal membuktikan intipati pemilikan dan pengedaran dadah pindaan pertama dan pemilikan dadah pertuduhan pindaan kedua bagi kesemua tertuduh. Mengikut tuduhan pindaan pertama dan kedua, semua tertuduh didakwa mengedar dadah jenis Methamphetamine seberat 153.34 gram dan ketamine seberat 3.22 gram di sebuah rumah di Taman Muhibbah, Saleng, Kulai, pukul 4.20 pagi, 20 Februari 2017. Sabit kesalahan boleh dihukum mati dan denda tidak lebih RM100,000 atau penjara tidak lebih lima tahun.


2 penjenayah ditangkap pengguna jalan raya

GOMBAK, 23 Januari - Dua penjenayah ditangkap orang ramai selepas melakukan samun ke atas sebuah kereta sedang berbaris di sekatan jalan raya berhampiran Plaza Tol Gombak arah Bentong semalam.

Dalam kejadian kira-kira 10.10 minit pagi itu, dua suspek yang menaiki sebuah motosikal memecahkan cermin bahagian penumpang hadapan kereta dipandu seorang wanita dan melarikan beg tangan mangsa.

Kejadian itu disedari pemandu lori di sebelah kereta mangsa yang kemudian membunyikan hon sebelum beberapa pemandu lain turut membunyikan hon masing-masing.

Suspek panik dan cuba melarikan diri namun seorang pemandu lori lain bertindak pantas membuka pintu lorinya menyebabkan motosikal suspek terjatuh.

Ketua Polis Daerah Gombak, ACP Arifai Tarawe berkata pemandu lori terbabit dengan dibantu beberapa orang awam berjaya menangkap kedua-dua suspek.

Kedua-duanya kemudian diserahkan kepada anggota polis yang bertugas di sekatan jalan raya.

Pemeriksaan mendapati suspek melarikan beg tangan mangsa yang mengandungi pelbagai dokumen peribadi dan wang tunai RM90.

Dengan penangkapan dua suspek berkenaan polis berjaya menyelesaikan empat kes samun di daerah Gombak dan Kuala Lumpur.


Percubaan seludup biji bijan bernilai RM38,281 digagalkan

JOHOR BAHRU, 22 Januari - Cubaan menyeludup masuk 2,721 kilogram biji bijan di selatan tanah air berjaya ditumpaskan Jabatan Perkhidmatan Kuarantin dan Pemeriksaan Malaysia (MAQIS) Johor.

Biji bijan dari Mexico yang dianggarkan bernilai RM38,281 itu cuba dibawa masuk melalui Singapura.

Pengarah MAQIS Negeri, Nur Affifah A. Rahman menerusi kenyataan memaklumkan, biji bijan tersebut tidak memenuhi dos rawatan yang telah ditetapkan seperti diperuntukkan dalam syarat permit import MAQIS.  Seorang pemandu lori lelaki berumur 36 tahun diambil keterangan sebelum dibebaskan.  Kes disiasat mengikut Seksyen 15 (1) Akta Perkhidmatan Kuarantin dan Pemeriksaan Malaysia 2011 (Akta 728).


3 warga asing, 1 orang lelaki tempatan ditahan pecah masuk kedai serbaneka

GOMBAK, 22 Januari - Tiga lelaki warga asing dan seorang lelaki tempatan ditahan kerana disyaki terbabit kes pecah kedai serbaneka di Jalan Dataran Selayang, Batu Caves yang membabitkan kerugian RM10,000.

Menurut kenyataan Ibu Pejabat Polis Daerah Gombak, penahanan suspek pertama membawa kepada penahanan tiga lagi suspek yang semuanya berusia 23 hingga 26 tahun.

Dalam kejadian pecah masuk berkenaan, suspek disyaki mencuri peralatan cctv dan decoder, sebuah telefon bimbit dan pelbagai jenis rokok.

Turut dirampas, wang tunai RM1,800 disyaki hasil dari jualan rokok curi dari kedai serbaneka tersebut.

Mereka disiasat di bawah Seksyen 457 Kanun Keseksaan dan ditahan reman enam hari mulai 18 Januari untuk siasatan lanjut.


Pembantu klinik didakwa di mahkamah lakukan amang seksual terhadap dua anak perempuan

IPOH, 19 Januari - Seorang pembantu klinik kerajaan didakwa di Mahkamah Sesyen Ipoh atas pertuduhan melakukan amang seksual terhadap dua orang anak perempuan kandungnya pada April tahun lalu.

Tertuduh, 42 tahun bagaimanapun mengaku tidak bersalah selepas dua pertuduhan dibacakan di hadapan Hakim Mohd Fauzi Mohd Nasir.

Mengikut pertuduhan pertama, tertuduh pada 10 April 2020 melakukan amang seksual ke atas anaknya berusia enam tahun dengan cara memegang kemaluannya bagi tujuan seksual di rumahnya di Lekir Sitiawan, Manjung.  Manakala pertuduhan kedua, tertuduh didakwa melakukan perbuatan sama ke atas anaknya berusia sembilan tahun pada April tahun lalu di tempat yang sama.  Tertuduh didakwa mengikut 14(a) Akta Kesalahan-Kesalahan Seksual Terhadap Kanak-kanak 2017 dan boleh dihukum dibawah seksyen yang sama.  Kes dikendalikan Timbalan Pendakwaraya, Mohd Waffy Ismail manakala tertuduh diwakili peguam Mohd Asri Othman.  Mahkamah menetapkan tertuduh diikat jamin sebanyak RM6,000 dengan seorang penjamin.  Sebutan semula kes 25 Februari depan.


Tiga lelaki dihadap ke mahkamah, bunuh dengan niat

IPOH, 18 Januari - Tiga lelaki dihadapkan di Mahkamah Majistret Ipoh hari ini atas tuduhan membunuh seorang lelaki di Tanjung Rambutan Disember tahun lalu.  Bagaimanapun tiada pengakuan direkodkan daripada ketiga-tiga tertuduh dan hanya mengaku faham selepas pertuduhan dibacakan di hadapan Majistret Noor Azreen Liana Mohd Darus.

Mengikut kertas pertuduhan, N. Aviinesh Sarma, 21 tahun, N Lingeshwarran, 23 tahun, P Siva Raman, 32 tahun dan dua orang yang masih bebas dengan sengaja telah menyebabkan kematian K Arun, 34 tahun antara pukul 7.40 malam sehingga 8.45 malam pada 31 Disember 2020.  Mereka didakwa mengikut Seksyen 302 Kanun Keseksaan dibaca bersama Seksyen 34 Kanun sama yang memperuntukkan hukuman mati mandatori jika sabit kesalahan.  Pendakwaan dikendalikan Timbalan Pendakwa Raya, Fatimah Hannah Abd Wahab sementara kesemua tertuduh diwakili peguam Syahrul Nizam Mohd Rabi dan C Kaladevi.  Mahkamah kemudian menetapkan sebutan semula kes pada 18 Mac depan sementara menunggu laporan kimia dan bedah siasat.


Bernilai lebih dari RM200 juta, polis berjaya rampas dadah terbesar

JOHOR BAHRU, 18 Januari- Polis berjaya merampas dadah terbesar bernilai lebih RM200 juta menerusi serbuan di tiga stor penyimpanan di sekitar Johor Bahru, pada 14 dan 15 Januari lalu.Ketua Polis Johor, Datuk Ayob Khan Mydin Pitchay berkata, rampasan itu yang terbesar dalam sejarah Jabatan Siasatan Jenayah Narkotik (JSJN) adalah hasil siasatan terhadap 15 suspek yang ditahan pada 12 Januari.

Polis turut menyita empat kenderaan mewah dan wang tunai RM5 juta serta 62 akaun bank bernilai RM1.23 juta.


Polis Johor berjaya patahkan sindiket pengedaran dadah terbesar berjumlah RM210 juta

JOHOR BAHRU, 17 Januari - Polis Johor sekali lagi berjaya mematahkan sindiket pengedaran dadah terbesar berjumlah RM210 juta.  Tangkapan terbaharu melibatkan seorang suspek berusia 34 tahun pada 14 Januari lalu di Taman Mount Austin, Johor Bahru.

Ketua Polis Johor, Datuk Ayob Khan Mydin Pitchay berkata, tangkapan terbaharu itu hasil operasi susulan selepas tangkapan 15 suspek pada 12 Januari lalu yang membawa rampasan bernilai RM125.8 juta.  Menerusi tangkapan terbaharu, suspek menjadikan sebuah kilang di Taman Mount Austin dan dua buah rumah sewa di Taman Setia Indah sebagai stor penyimpanan dadah.  Pelbagai jenis dadah, peralatan memproses dan kenderaan mewah dirampas serta disita.  Beliau berkata demikian ketika sidang media yang turut dihadiri Timbalan Ketua Polis Johor, Datuk Khaw Kok Chin.  Seorang lagi suspek yang merupakan mekanik berusia 38 tahun ditahan semalam pukul 2.30 petang di Taman Gaya, Johor Bahru.  Semua suspek direman empat hari bagi membantu siasatan mengikut Seksyen 39B Akta Dadah Berbahaya 1952.


Dua beranak maut kemalangan, kenderaan hilang kawalan

KLUANG, 15 Januari - Dua beranak maut dalam kemalangan di Kilometer 74.3 Jalan Johor Bahru Ayer Hitam, Kluang, Johor kira-kira pukul 10.40 malam semalam manakala dua lagi cedera.

Menurut Ketua Polis Daerah Kluang, ACP Low Hang Seng, kemalangan dipercayai berlaku semasa pemandu B. Guna, 40 tahun mengelak kenderaan di kanan jalan menyebabkannya hilang kawalan dan terbabas melanggar pokok.

Isterinya, B. M. Nagaranjini, 25 tahun dan bayi perempuannya, G. Varsha, lima bulan maut di lokasi kejadian akibat cedera parah di kepala dan badan. Manakala B. Guna dan anak lelaki mereka, G. Trishikan, 6 tahun patah kaki. Mereka dihantar ke Hospital Kluang untuk rawatan lanjut. Kes disiasat mengikut Seksyen 41(1) Akta Pengangkutan Jalan 1987.


6 pengawal keselamatan warga Bangladesh ditahan

ALOR SETAR, 16 Januari- Enam pengawal keselamatan warga Bangladesh sebuah kompleks beli belah di Alor Setar, Kedah ditahan kerana dipercayai terbabit dalam kejadian memukul seorang lelaki tempatan. Kesemua lelaki berusia antara 26 hingga 41 tahun itu ditahan selepas mangsa membuat laporan polis.

Ketua Polis Daerah Kota Setar, ACP Ahmad Shukri Mat Akhir berkata, mangsa berusia 34 tahun meletakkan motosikal di hadapan pusat beli belah berkenaan sementara menunggu ibunya.Namun tindakan itu dihalang salah seorang pengawal keselamatan sebelum berlaku pergelutan.Mangsa mendakwa, pengawal keselamatan bersama lima rakan sekerja memukulnya termasuk menggunakan batang penyapu.Tambah ACP Ahmad Shukri, pengurus pengawal keselamatan terbabit turut membuat laporan polis memaklumkan pekerjanya diserang.Kes disiasat dibawah Seksyen 147 Kanun Keseksaan.


Bekas anggota polis berdepan 6 pertuduhan rasuah

SHAH ALAM, 13 Januari- Seorang bekas anggota polis dihadapkan ke Mahkamah Sesyen Shah Alam hari ini atas enam pertuduhan menerima rasuah berjumlah RM3,900 pada lima tahun lalu.

Tertuduh, Mohd Shah Ridhuan Zohir, 30 tahun, mengaku bersalah keatas semua pertuduhan tersebut yang dibacakan jurubahasa mahkamah di hadapan hakim Zaimey Yang Ghazali.

Mengikut pertuduhan, Shahridhuan sebagai seorang penjawat awam berpangkat Lans Koperal yang bertugas di Balai Polis Komuniti Bandar Teknologi telah menerima wang tunai berjumlah RM500 hingga RM800 dari Wong Chiew Hoong tanpa balasan yang mana tertuduh tahu ia ada hubungan dengan tugas rasmi tertuduh.Semua kesalahan tersebut dilakukan tertuduh di dua lokasi berasingan di dalam daerah Hulu Langat, Selangor antara 5 Oktober 2016 hingga 4 Februari 2017.Pendakwaan terhadap tertuduh dibuat mengikut Seksyen 165 Kanun Keseksaan dan dibaca bersama Seksyen 34 Kanun sama.Sabit kesalahan, tertuduh boleh dipenjara tidak lebih dua tahun atau denda atau kedua-duanya sekali.Terdahulu, Pegawai Pendakwa Suruhanjaya Pencegahan Rasuah Malaysia (SPRM), Tuan Attfina Tuan Kamaluddin menawarkan jaminan keseluruhan berjumlah RM35,000 untuk kesemua pertuduhan.Bagaimanapun tertuduh yang tidak diwakili peguam memohon agar jumlah jaminan dapat dikurangkan disebabkan sudah tidak bekerja.Mahkamah akhirnya membenarkan tertuduh diikat jamin RM5,500 dengan seorang penjamin untuk kesemua pertuduhan dan menetapkan 16 Februari depan untuk pembacaan fakta kes dan hukuman.


Sindiket didalangi warga tempatan tumpas

KUALA LUMPUR, 13 Januari- Sindiket pengedaran dadah didalangi warga tempatan tumpas.

Tiga lelaki berusia 20 hingga 24 tahun ditahan dalam serbuan di sekitar Kepong dan Seri Kembangan pada 8 dan 9 Januari lalu.Turut dirampas, pelbagai jenis dadah bernilai RM4.3 juta.Ketua Polis Kuala Lumpur, Datuk Saiful Azly Kamaruddin, menyatakan, polis turut merampas dua kenderaan dengan nilai keseluruhan RM93,000 selain wang tunai RM160,366 bagi membantu siasatan.Kesemua suspek diuji negatif dadah dan tiada rekod jenayah lampau.Siasatan lanjut mendapati, semua suspek aktif dalam aktiviti pengedaran dadah di Lembah Klang, sejak dua bulan lalu. Jumlah keseluruhan dadah boleh dibekalkan kepada 195,480 orang.Semua suspek direman selama tujuh hari hingga Jumaat ini, mengikut Seksyen 39(b) Akta Dadah Berbahaya 1952.


Lelaki miliki syabu bernilai RM55,600 dicekup

ALOR SETAR, 14 Januari - Tindakan seorang lelaki membawa beg kertas mengandungi dadah di dalam raga motosikal bagi mengaburi pihak berkuasa, gagal.

Suspek berusia 41 tahun itu ditahan bersama dadah jenis syabu seberat 556 gram bernilai RM55,600 di Lebuhraya Sultanah Bahiyyah, Alor Setar, petang semalam.

Ketua Polis Daerah Kota Setar, ACP Ahmad Shukri Mat Akhir berkata, hasil pemeriksaan menemui 12 paket plastik lutsinar yang berisi serbuk kristal disyaki dadah jenis syabu. Dadah berkenaan dipercayai untuk pasaran sekitar Perlis.  Ujian saringan air kencing suspek yang berasal dari Kangar itu mendapati beliau positif dadah jenis Methamphetamine.  Kes disiasat dibawah Seksyen 15 (1), Akta Dadah Berbahaya 1952 bersama Seksyen 39 B akta yang sama.


Jangan buat urusan pendaftaran Program Rekalibrasi dengan pihak lain

KUALA LUMPUR, 14 Januari- Orang ramai dinasihatkan supaya tidak membuat sebarang urusan dengan agen dan pihak ketiga untuk pendaftaran Program Rekalibrasi. Demikian kenyataan daripada Ketua Pengarah Jabatan Imigresen Malaysia, Datuk Indera Khairul Dzaimee Daud pada hari ini.

Kenyataan itu hadir susulan Jabatan Imigresen Malaysia mendapat maklumat cubaan oleh agen dan pihak ketiga yang menawarkan perkhidmatan bagi program berkenaan dengan jumlah bayaran tertentu.Menurut Indera Khairul, perkhidmatan yang ditawarkan oleh pihak ketiga itu adalah seperti menguruskan pendaftaran Program Rekalibrasi buat majikan yang ingin menggaji Pendatang Asing Tanpa Izin (PATI) dan kepada PATI yang ingin pulang ke negara asal.Beliau menegaskan Jabatan Imigresen Malaysia tidak pernah melantik mana-mana pihak untuk menguruskan pendaftaran Program Rekalibrasi berkenaan.Proses pendaftaran Program itu boleh dibuat secara terus di Portal Rasmi Jabatan Imigresen Malaysia .


Sembilan termasuk pasangan suami isteri ditahan terlibat aktiviti jenayah dadah

BALIK PULAU, 9 Januari - Polis menahan sembilan suspek termasuk pasangan suami isteri dalam tiga operasi berasingan di daerah Barat Daya, Pulau Pinang kerana terlibat dengan sindiket penyeludupan dan pengedaran dadah.  Ketua polis Daerah Barat Daya, Superintenden A.A.Anbalagan berkata, serbuan oleh JSJN IPD Barat Daya membabitkan rampasan keseluruhan bernilai RM44,472. Dalam operasi pertama, polis menyerbu sebuah hotel bajet di Bayan Lepas dan menahan tiga suspek lelaki termasuk seorang wanita berusia 17 hingga 34 tahun dan pasangan suami isteri.  Beliau berkata demikian kepada pemberita dalam sidang akhbar di IPD Barat Daya.  Polis turut menahan seorang suspek dan dua wanita di lokasi sama dalam serbuan kedua dan merampas dadah jenis syabu.

Polis percaya suspek menjadikan hotel bajet sebagai lokasi pengedaran kepada pelanggan.  Ujian air kecing mendapati kesemua sembilan suspek positif dadah dan sindiket ini dipercayai aktif di daerah Barat Daya, Pulau Pinang.


Mangsa banjir dinasihat agar berhati-hati dengan tawaran pihak tertentu

TEMERLOH, 10 Januari- Ketika ditimpa musibah dan ujian, penduduk terjejas banjir cuba ditipu pihak tertentu yang menawarkan bantuan tidak wujud.Kegiatan itu dilaporkan berlaku di Pahang.

Susulan itu, Ketua Polis Pahang, Datuk Seri Abdul Jalil menasihati orang awam, terutamanya mangsa banjir agar berwaspada.

"Nasihat saya, jika terdapat sindiket yang cuba menipu mangsa banjir, kononnya mahu memberi bantuan membaiki rumah dan mereka dikehendaki membayar cas perkhidmatan, sila berhati-hati apabila dirujuk oleh mana-mana pihak yang cuba menipu."

Beliau ditemui ketika mengiringi Perdana Menteri, Tan Sri Muhyiddin Yassin yang meninjau Pusat Pemindahan Sementara (PPS) Sekolah Menengah Kebangsaan, SMK Seberang Temerloh.


18 PATI ditahan selepas cuba menyeludup masuk melalui pantai Teluk Ramunia

KOTA TINGGI, 9 Januari - 15 lelaki dan tiga wanita Pendatang Asing Tanpa Izin (PATI) warganegara Indonesia ditahan Divisyen Ketiga Infantri (Tiga Divisyen) selepas cuba memasuki negara ini melalui pantai Teluk Ramunia, Kota Tinggi, Johor.

Kesemua PATI berumur 21 hingga 47 tahun itu ditahan selepas Pos Pemerhati mengesan sebuah bot pancung sedang menurunkan PATI di pesisiran pantai Teluk Ramunia. Sementara itu, tiga lagi lelaki warga Indonesia ditahan pukul 3.55 pagi sementara tiga lelaki warga Bangladesh ditahan pukul 6.50 pagi ketika sedang menunggu bot untuk pulang ke negara asal secara haram. Turut dirampas, sejumlah mata wang negara dan Indonesia serta telefon pintar, jam tangan serta barang kemas bernilai keseluruhan RM7,972. Kesemua PATI dibawa ke Markas Taktikal Tanjung Sepang untuk menjalani pemeriksaan dan saringan COVID-19 sebelum diserahkan kepada Jabatan Imigresen.


Suspek direman 4 hari, pecah masuk rumah majikan

KULIM, 9 Jan - Harapkan pagar, pagar makan padi.

Penahanan seorang pemandu peribadi akhirnya membongkar kegiatan suspek yang memecah masuk rumah majikannya sendiri.

Suspek lelaki berusia 28 tahun itu ditahan sepasukan pegawai dan anggota Bahagian Siasatan Jenayah IPD Kulim di tepi jalan Bukit Awi dekat Kulim, Kedah, pukul 10.30 malam tadi.

Ketua Polis Daerah Kulim, Superitendan Azhar Hashim berkata, dalam kejadian pada Mac tahun lalu, seorang jurutera kilang berusia 37 tahun membuat laporan polis selepas rumahnya di Taman Sri Pinang, Kulim dipecah masuk.  Suspek mengumpil pintu belakang dan melarikan sebuah telefon bimbit, satu bentuk cincin emas, 8 jam tangan dan wang tunai sebanyak RM7,000 yang disimpan di dalam rumah.  Beliau berkata, hasil siasatan awal, suspek yang baru sebulan bekerja dengan majikannya sebelum kes pecah rumah berlaku, mengaku terlibat dalam kes tersebut.  Malah suspek yang berhenti kerja dengan majikannya selepas kejadian itu turut terlibat dalam kejadian curi sarang burung di sekitar Daerah Kulim sepanjang tahun lalu.  Semakan mendapati, suspek mempunyai lima rekod jenayah lampau.  Suspek kini ditahan reman selama empat hari untuk siasatan lanjut dan kes disiasat dibawah Seksyen 457 Kanun Keseksaan.


19 individu termasuk warga asing ditahan terbabit kes penemuan senjata api

CHERAS, 8 Januari - 19 individu ditahan bagi membantu siasatan berhubung kes penemuan senjata api di Tampoi, Johor, awal tahun ini.

Timbalan Ketua Polis Negara, Datuk Seri Acryl Sani Abdullah Sani berkata, suspek ditahan Pasukan Gerakan Am (PGA) menerusi Operasi Benteng pada 1 Januari lepas.

Jelasnya, siasatan sedang dijalankan bagi mengetahui motif pemilikan senjata api berkenaan.

Terdahulu, beliau menyempurnakan Pelancaran Buku Sejarah Penubuhan Briged Tengah Pasukan Gerakan Am dan Batalion 4, 5, 6 dan 19 di Cheras.


Ibu 4 anak antara yang ditahan

SUNGAI PETANI, 8 Jan - Ibu empat anak, antara 12 individu yang ditahan Agensi Anti Dadah Kebangsaan (AADK) Kuala Muda kerana disyaki terlibat dengan penagihan dadah di Kedah.

Wanita berusia 33 tahun itu ditahan di kediamannya di daerah Kuala Muda hasil operasi Ops Cegah.

Ketua Pegawai AADK Daerah, Arnida Ishak berkata, ketika tangkapan dilakukan, dua anaknya berada bersama wanita itu, manakala dua lagi tinggal bersama keluarga di tempat lain.  Manakala suami wanita itu tiada di rumah kerana sedang menjalani hukuman buang daerah di negeri lain kerana kesalahan dilakukan sebelum ini.  Operasi berkenaan melibatkan Sungai Petani, Sungai Pasir, Tikam Batu dan SungaiLayar dengan kira-kira 14 invidiu diperiksa.


Kartel daging import : Dua kakitangan MAQIS Johor direman lima hari bantu siasatan

JOHOR BAHRU, 7 Januari - Dua Penolong Pegawai Jabatan Perkhidmatan Kuarantin dan Pemeriksaan Malaysia (MAQIS) Negeri Johor direman selama lima hari oleh Mahkamah Majistret Johor Bahru bagi membantu siasatan Suruhanjaya Pencegahan Rasuah Malaysia(SPRM). Ia berkaitan aktiviti penyeludupan bahan mentah sejuk beku dari negara yang dilarang Malaysia.

Perintah reman dikeluarkan Penolong Pendaftar, Nur Izzaty Muhammad bagi membenarkan siasatan mengikut seksyen 17(a) Akta SPRM 2009. Kedua-dua suspek yang berumur 27 dan 31 tahun sebelum itu ditahan di Pejabat SPRM Johor malam semalam bagi membantu siasatan. Isnin lalu, empat individu daripada dua buah syarikat turut ditahan dan diperintahkan reman bagi membantu siasatan rasuah kes penyeludupan bahan mentah sejuk beku. Keempat-empat mereka dibebaskan dengan jaminan SPRM dengan masing-masing dikenakan ikat jamin RM10,000 seorang.


Mahkamah Koroner Seremban putuskan tiada pihak ketiga terbabit kematian Nora Anne

SEREMBAN, 4 Januari - Mahkamah Koroner Seremban memutuskan tiada penglibatan mana-mana individu dalam kematian remaja perempuan Ireland-Perancis, Nora Anne Quoirin.

Koroner Maimoonah Aid ketika membacakan keputusan inkues itu berkata, kematian Nora Anne adalah akibat peristiwa 'malang' apabila gadis itu keluar dari resort penginapan dan kemudian tersesat di kawasan ladang kelapa sawit.

Keputusan itu sekali gus menafikan andaian dan spekulasi yang dibuat oleh pelbagai pihak.

Prosiding inkues kes kematian Nora Annne sejak 24 Ogos hingga 10 Disember lalu membabitkan 47 saksi termasuk ibu bapa remaja berkenaan.

Nora Anne, 15 tahun, merupakan anak istimewa bersama keluarganya, tiba di Malaysia untuk percutian selama dua minggu dan mendaftar masuk di sebuah resort di Pantai, Seremban pada 3 Ogos 2019.

Dia kemudiannya dilaporkan hilang pada awal pagi keesokannya sebelum mayatnya ditemukan sembilan hari selepas itu.

Laporan awal bedah siasat mendapati kematian Nora Anne tidak mempunyai unsur jenayah dan disahkan mati akibat kebocoran usus berpunca kerana tidak makan dalam tempoh yang lama serta tekanan berpanjangan.


Pandu kereta klon, wanita ditahan dan kereta disita JPJ

KANGAR, 4 Januari - Jabatan Pengangkutan Jalan (JPJ) menahan seorang wanita yang dipercayai memandu kenderaan klon di Kangar, Perlis.

Kenderaan jenis Honda Jazz berkenaan turut disita dalam operasi tersebut.

Menurut Pengarah JPJ Perlis, Fatimah Mohamed Ali Piah, pemeriksaan lanjut mendapati wanita tersebut memandu kenderaan tanpa lesen dan cukai jalan kenderaan tersebut telah tamat tempoh.    Hasil pemeriksaan ke atas nombor casis kenderaan terbabit mendapati status dan maklumat kenderaan itu tidak wujud dalam sistem Mysikap dan dipercayai kenderaan klon.    Sehubungan itu, pemandu terbabit turut dikenakan saman bagi kesalahan dibawah Seksyen 7(1), 108(3) dan 90(1) Akta Pengangkutan Jalan 1987.

Jika disabitkan kesalahan, boleh dihukum denda RM5,000 sehingga RM20,000 bagi setiap kesalahan di bawah akta yang sama.


Pengarah dan pekerja syarikat pengimport daging sejuk beku direman empat hari

JOHOR BAHRU, 4 Januari - Empat individu termasuk dua pengarah syarikat pengimport daging sejuk beku direman empat hari dipercayai terlibat dalam kegiatan rasuah melibatkan aktiviti penyeludupan bahan mentah itu. Perintah reman dikeluarkan Penolong Pendaftar, Nur Izzaty Muhammad yang membenarkan permohonan Suruhanjaya Pencegahan Rasuah Malaysia (SPRM) bagi membolehkan kes disiasat mengikut Seksyen 17b Akta Suruhanjaya Pencegahan Rasuah Malaysia 2009. Ketiga-tiga suspek dari sebuah syarikat melibatkan seorang pengarah, pengarah operasi, kerani syarikat serta seorang lagi pengarah syarikat lain tiba di kompleks mahkamah Majistret Johor Bahru dengan berpakaian lokap SPRM. Kesemua mereka berusia antara 39 hingga 50 tahun sebelum itu ditahan di pejabat SPRM Johor bagi membantu siasatan. Terdahulu, SPRM menerusi kenyataan memaklumkan sudah mengenal pasti pengimport daging sejuk beku dipercayai terbabit dengan rasuah dalam aktiviti penyeludupan bahan mentah sejuk beku yang dilarang dibawa masuk ke negara ini. SPRM mendapat kerjasama beberapa agensi seperti Kementerian Perdagangan Dalam Negeri dan Hal Ehwal Pengguna, Jabatan Veterinar, Jabatan Perkhidmatan Kuarantin dan Pemeriksaan Malaysia (MAQIS) serta Jabatan Kastam DiRaja Malaysia.


Kanak-kanak berusia 3 tahun maut nahas di Lebuhraya MRR2

SELAYANG, 3 Januari - Seorang kanak-kanak lelaki berusia tiga tahun maut dalam nahas jalan raya di Lebuhraya MRR2, berhampiran Selayang pagi tadi.

Tiga lagi ahli keluarganya pula mengalami kecederaan.

Menurut Pengarah Bomba Selangor, Norazam Khamis, kejadian di kilometer 14.5 itu berlaku pukul 10.30 pagi.

Kenderaan dinaiki bersama ibu bapa dan abangnya dikatakan hilang kawalan dan terbabas sebelum terbalik.

Kanak-kanak itu disahkan meninggal dunia di lokasi kejadian.

Penumpang lain dibawa ke Hospital Kuala Lumpur untuk rawatan.


Polis siasat pemilik restoran tular hias premis dengan propaganda komunis

PULAU PINANG, 3 Januari - Polis Pulau Pinang telah membuka kertas siasat di bawah Seksyen 47 Akta Pertubuhan 1966 terhadap pemilik sebuah restoran di Pulau Tikus dan Auto City selepas tular premisnya dihiasi kertas dinding yang mengandungi elemen komunisme dan pemimpin komunis.

Ketua Jabatan Siasatan Jenayah Pulau Pinang, Senior Asisten Komisioner Rahimi Ra'ais, berkata siasatan dijalankan setelah polis menerima maklumat daripada orang awam.

Bagaimanapun, beliau berkata, pihaknya belum menghubungi pemilik restoran berusia 40 tahun untuk soal siasat kerana sedang menjalani kuarantin COVID-19.

Kes disiasat di bawah Seksyen 47 Akta Pertubuhan 1966 kerana menerbitkan propaganda sebuah pertubuhan haram.

Selain itu, kes ini turut disiasat di bawah Seksyen 505(b) Kanun Keseksaan.

Semalam, tular gambar hiasan dalam sebuah restoran yang memaparkan elemen komunisme dan pemimpin komunis dalam media sosial sehingga menimbulkan pertikaian warganet.

Ramai pihak mendesak tindakan tegas diambil terhadap pemilik restoran terbabit dan ada juga mahu kewarganegaraan individu terbabit ditarik.

Bagaimanapun, kertas dinding di restoran terbabit telah ditanggal oleh polis.


9 sekeluarga maut pacuan empat roda dinaiki terbabas

SIMUNJAN, 1 Januari - Sembilan sekeluarga maut selepas terlibat dalam insiden kenderaan pacuan empat roda yang terjunam ke dalam Sungai Triso di Simunjan, Sarawak.

Menurut Penolong Pengarah Operasi Bomba dan Penyelamat Sarawak, Henderi Ardimansyah kesemua mangsa terdiri daripada empat perempuan dan lima lelaki.

Mangsa kesembilan telah dibawa keluar dari kenderaan terbabit kira-kira pukul 4 petang tadi.  Kesemua mangsa berumur antara 6 bulan hingga 65 tahun telah dibawa ke Klinik Kesihatan Beladin untuk tindakan lanjut.  Kes telah diserahkan kepada pihak polis.  Punca kejadian masih dalam siasatan.


Sempadan Mexico-AS catat hampir 700 kematian pendatang pada 2022

GENEVA, 13 September – Sempadan Mexico-Amerika Syarikat (AS) menjadi laluan darat paling berbahaya di dunia bagi pendatang pada 2022 dengan hampir 700 kematian atau orang hilang, menurut agensi migrasi Pertubuhan Bangsa Bersatu (PBB), Organisasi Antarabangsa untuk Migrasi (IOM), pada Selasa.“Statistik itu mewakili hampir separuh daripada 1,457 kematian dan kehilangan pendatang yang direkodkan di seluruh Amerika pada 2022, tahun paling teruk dalam sejarah sejak Projek Migran Hilang IOM (MMP) dimulakan pada tahun 2014," kata IOM.

IOM berkata, kekurangan data rasmi terutamanya dari pejabat koroner di sempadan Texas dan Mexico serta dari agensi mencari dan menyelamat berkemungkinan menjadikan angka sebenar jauh lebih tinggi.Hampir separuh kematian yang direkodkan daripada jumlah kematian di sempadan Mexico-AS berkaitan dengan penghantaran yang berisiko melintasi Gurun Sonoran dan Chihuahuan, jauh lebih banyak daripada kawasan gurun lain di mana penghijrahan tidak teratur sering berlaku.Sekurang-kurangnya 212 orang telah meninggal dunia di Gurun Sahara pada 2022, namun sifat terpencil kawasan tersebut bermakna data mungkin tidak lengkap, menurut laporan IOM.–AFP


Poland setuju lanjutkan larangan import bijirin Ukraine

WARSAW, 13 September - Poland pada Selasa bersetuju melanjutkan larangan import bijirin Ukraine secara unilateral walaupun sekatan Kesatuan Eropah (EU) tamat pada 15 September."Tidak kira keputusan lanjut EU, kami tidak akan membuka sempadan kepada bijirin Ukraine selepas tarikh itu," kata kerajaan dalam satu kenyataan.Kenyataan memaklumkan, kerajaan akan tetap meneruskan larangan di peringkat EU dan akan berbuat demikian dalam apa jua keadaan.“Jika Brussels tidak mengekalkan sekatan, kami akan memperkenalkan sendiri langkah-langkah ini... Kepentingan kawasan luar bandar Poland adalah yang paling penting bagi kami,” katanya.Konflik di Ukraine dan masalah eksport bijirin Ukraine melalui Laut Hitam telah menyebabkan EU menjadi laluan transit utama dan destinasi eksport untuk bijirin Ukraine.

Pada Jun, EU bersetuju untuk menyekat import bijirin dari Ukraine kepada lima negara anggota yang berusaha untuk melindungi petani mereka yang menyalahkan tindakan mengimport sebagai penyumbang kepada kemerosotan harga di pasaran tempatan.Lima negara anggota itu ialah Bulgaria, Hungary, Poland, Romania dan Slovakia.Kelima-lima negara ini meminta sekatan yang tamat pada Jumaat ini, dilanjutkan.Usaha kerajaan melanjutkan larangan itu mendapat sokongan kuat di kawasan penduduk yang mempunyai majoriti golongan petani."Saya ingin memberi jaminan kepada semua petani, seluruh kawasan luar bandar Poland, bahawa kami pasti akan mempertahankan kepentingan petani Poland," kata Perdana Menteri, Mateusz Morawiecki pada mesyuarat kabinet.Timbalan Perdana Menteri Jaroslaw Kaczynski berkata Poland mahu membantu Ukraine "tetapi pada masa yang sama kita mesti ingat rakyat kita."Kerajaan menerima pakai resolusi yang menggesa EU melanjutkan larangan import gandum, jagung, biji serai dan biji bunga matahari.Ia berkata larangan Poland "akan kekal berkuat kuasa sehingga hubungan pertanian antara Poland dan Ukraine dikawal selia."Isu import bijirin telah mencetuskan perbalahan diplomatik antara kedua-dua negara jiran itu.Perdana Menteri Ukraine, Denys Shmygal berkata pada Selasa bahawa Kiev sedang mempertimbangkan tindakan undang-undang."Kami tidak berniat untuk mencederakan petani Poland...tetapi sekiranya berlaku pelanggaran undang-undang perdagangan demi kepentingan populisme politik sebelum pilihan raya, Ukraine akan terpaksa beralih kepada timbang tara WTO untuk mendapatkan pampasan bagi pelanggaran norma GATT," kata Shmygal merujuk kepada Perjanjian Umum mengenai Tarif dan Perdagangan.-AFP


Iraq mula ambil tindakan terhadap Kurdish Iran

BAGHDAD, 13 September - Iraq telah mula mengusir pihak Kurdish Iran dari sempadannya dengan Iran, kata ketua diplomatnya pada Selasa, selepas Iran memberi amaran bahawa jirannya mesti mengambil tindakan.“Langkah-langkah yang perlu telah diambil untuk mengeluarkan kumpulan ini dari kawasan sempadan, dan mereka telah ditempatkan di kem yang jauh di tengah-tengah Kurdistan, sebuah wilayah autonomi utara Iraq," kata Menteri Luar, Fuad Hussein pada sidang media.Setahun yang lalu, Tehran melancarkan beberapa serangan peluru berpandu dan dron ke atas wilayah Kurdistan Iraq.Serangan itu berlaku selepas tunjuk perasaan bermula di Iran berhubung kematian dalam tahanan, Mahsa Amini, 22, seorang Kurd Iran yang ditahan kerana didakwa melanggar peraturan berpakaian ketat republik Islam itu.Tehran menuduh kumpulan Kurdish di Iraq mencetuskan tunjuk perasaan.

Wilayah autonomi Kurdistan Iraq menjadi pangkalan belakang yang dikendalikan oleh beberapa puak Kurdish Iran, yang telah dituduh oleh Iran berkhidmat untuk kepentingan Barat atau Israel pada masa lalu.Pada Mac, kedua-dua negara menandatangani perjanjian "keselamatan" yang meliputi sempadan bersama mereka.Tehran bulan lalu berkata, di bawah perjanjian itu, Iraq harus melucutkan senjata kumpulan itu sebelum 19 September, mengeluarkan mereka dari pangkalan mereka dan memindahkan mereka ke kem.“Tarikh akhir pada 19 September tidak akan dilanjutkan dalam keadaan apa pun,” dan Iran akan “memikul tanggungjawabnya” jika Iraq tidak mematuhinya, kata jurucakap Kementerian Luar, Nasser Kanani pada masa itu.Tanpa membangkitkan persoalan pelucutan senjata, Hussein berkata negaranya telah "mula melaksanakan perjanjian itu" dan dia akan membawa mesej ini ke Tehran semasa lawatan pada Rabu.“Kami menjangkakan daripada pihak Iran bahawa mereka tidak beralih kepada keganasan terhadap Kurdistan atau menentang kedaulatan Iraq,” tegasnya.Hussein berkata rundingan dengan Iran akan menumpukan pada bagaimana "untuk menghentikan kumpulan pembangkang ini daripada menyeberangi sempadan dan menggunakan senjata menentang kerajaan Iran."Mereka juga akan menangani kepentingan "mengelakkan ancaman keganasan, dan ancaman mengebom kawasan tertentu di Kurdistan Iraq."Sehingga kini, kerajaan serantau Kurdistan Iraq tidak bercakap secara terbuka tentang pelaksanaan langkah-langkah ini, walaupun beberapa pertemuan antara pegawai wilayah Kurdistan dan Iran telah berlangsung.-AFP


Keracunan plumbum ancam kesihatan global

PARIS, 13 September - Keracunan plumbum dikatakan mempunyai kesan yang jauh lebih besar terhadap kesihatan global berbanding yang dijangkakan sebelum ini yang berpotensi menyumbang kepada lebih lima juta kematian setiap tahun dan menjadi ancaman yang setaraf dengan pencemaran udara, menurut kajian penyelidikan model, pada Selasa.Kajian itu, yang disifatkan sebagai "amaran", turut mendedahkan bahawa pendedahan kepada logam beracun itu boleh menyebabkan kanak-kanak di negara membangun kehilangan purata hampir enam mata IQ.

Pencemaran plumbum telah terbukti menyebabkan pelbagai masalah kesihatan yang serius, terutamanya yang berkaitan dengan penyakit jantung dan perkembangan otak kanak-kanak kecil, sehingga membawa kepada larangan bahan api plumbum di seluruh dunia.Manusia masih boleh terdedah kepada neurotoksin yang kuat itu melalui makanan, tanah, perkakas memasak, baja, produk kosmetik, bateri kereta berasid plumbum dan pelbagai sumber lain.Kajian tersebut dilakukan oleh dua pakar ekonomi Bank Dunia dan hasilnya telah diterbitkan dalam jurnal Lancet Planetary Health.Kajian itu merupakan kajian pertama yang menilai kesan pendedahan kepada plumbum terhadap kematian akibat penyakit jantung dan kehilangan IQ kanak-kanak di negara maju dan membangun.– AFP


Rusia dan Korea Utara jalin kerjasama, tentang sekatan global

MOSCOW, 13 September - Rusia menjadi tuan rumah pada pemimpin Korea Utara, Kim Jong Un pada Rabu untuk membincangkan agenda semasa sekaligus menjalin perjanjian senjata yang akan menentang sekatan global.Putin berkata beliau "sangat gembira" melihat Kim, lapor Televisyen Negara Rusia, selepas rakaman Kremlin menunjukkan pasangan itu berjabat tangan dengan penuh semangat di stesen angkasa Vostochny Cosmodrome di Timur Jauh Rusia.Semasa Kim berada di Rusia, Pyongyang melepaskan dua peluru berpandu balistik pada Rabu, kata tentera Korea Selatan, yang terbaru dalam siri ujian yang memusnahkan sekatan.

Pakar berkata Rusia berkemungkinan akan menggunakan rundingan itu untuk mendapatkan peluru artileri dan peluru berpandu anti kereta kebal dari Korea Utara, yang mahukan satelit canggih dan teknologi kapal selam berkuasa nuklear sebagai balasan."Kami akan bercakap mengenai semua isu, tanpa tergesa-gesa. Ada masa," kata Putin, ketika ditanya pemberita sama ada kerjasama ketenteraan akan menjadi agenda.Kim, yang melakukan perjalanan darat ke Rusia dengan kereta api kalis pelurunya, diiringi rombongan yang mencadangkan sidang kemuncak itu akan mempunyai tumpuan ketenteraan yang kuat.“Pemimpin DPRK menunjukkan minat yang besar terhadap teknologi roket, dan mereka cuba membangunkan (kehadiran mereka di) angkasa lepas,” kata Putin, merujuk kepada Korea Utara dengan nama rasminya.Kim mengucapkan terima kasih kepada Putin kerana mengajaknya berkunjung, walaupun "jadual sibuk"pemimpin Rusia itu.Kim sebelum ini menekankan, perjalanan itu merupakan perjalanan pertamanya ke luar negara selepas pandemik menunjukkan Korea Utara "mengutamakan kepentingan strategik" hubungannya dengan Rusia.-AFP


Gunung berapi Kilauea meletus kali ketiga

HAWAII, 12 September- Gunung berapi Kilauea di Hawaii terus meletus buat kali ketiga tahun ini.Dengan imej kamera web menunjukkan pemandangan aliran api lahar tersebut.Agensi USGS menaikkan kod warna penerbangan Kilauea daripada oren kepada merah kerana ia menilai letusan dan amaran gunung berapinya dari jam ke amaran.Lokasinya yang terletak di kawasan tertutup Taman Negara Gunung Berapi Hawaii, Kilauea merupakan salah satu gunung berapi paling aktif di dunia. Pada tahun 2019, rentetan gempa bumi dan letusan besar di Kilauea telah membawa kepada kemusnahan ratusan rumah dan perniagaan.Gunung berapi itu meletus pada Januari dan Jun tahun ini.- REUTERS


Isu semenanjung Korea, China komited kekalkan keamanan dan kestabilan

BEIJING, 12 September- China komited untuk mengekalkan keamanan dan kestabilan di semenanjung Korea.Ia berikutan Presiden Korea Selatan, Yoon Suk Yeol menggesa China memainkan peranan "bertanggungjawab" dalam mengekang ancaman nuklear dan peluru berpandu Korea Utara.Jurucakap kementerian luar, Mao Ning berkata Yoon dan Perdana Menteri China, Li Qiang telah membincangkan situasi di semenanjung Korea semasa mesyuarat ringkas di luar sidang kemuncak G20 di New Delhi baru-baru ini."Pemimpin China dan Korea Selatan ada membincangkan isu semenanjung Korea semasa pertemuan mereka. China mengulangi pendirian dan prinsipnya untuk menyokong perdamaian dan kerjasama antara Utara dan Selatan di semenanjung Korea.Ia adalah penting untuk mengekalkan keamanan dan kestabilan sekali gus menyatakan kesediaan untuk terus komited membela keamanan sejagat," kata Mao kepada media tempatan.Ketika ditanya mengenai kemungkinan Presiden China, Xi Jinping bertemu dengan pemimpin Korea Utara Kim Jong Un, Mao berkata beliau tidak mempunyai maklumat untuk diberikan.Kenyataan itu dibuat selepas pemimpin Korea Utara, Kim Jong Un tiba di Rusia.- REUTERS


Banjir di Libya, ragut 3,000 nyawa

QANDULA, 12 September- 3,000 terbunuh manakala beribu-ribu lagi hilang akibat banjir yang melanda Libya, Ahad lalu.Kebanyakan mangsa merupakan penduduk bandar pelabuhan Derna.Kawasan perumahan dan jalan raya disana musnah akibat bencana itu.Jurucakap Tentera Nasional Libya, Ahmed Mismari, yang mengawal timur Libya, menganggarkan jumlah yang hilang sekitar 5,000 orang.Dalam pada itu, ketua kumpulan bantuan Bulan Sabit Merah di wilayah itu berkata penyaluran bantuan terutama ubat-ubatan sudah digerakkan.Selepas melanda Greece minggu lalu, Ribut Daniel melanda Mediterranean pada Ahad, memusnahkan bangunan dan jalan di Derna.Selain melanda penempatan lain di sepanjang pantai, termasuk bandar kedua terbesar di Libya, Benghazi.

Dalam pada itu, usaha menyelamat dan bantuan sedang dilakukan untuk membantu mereka yang terjejas dalam banjir di Libya.

Perkara itu diumumkan Komander Tentera Libya, Khalifa Haftar.

Kira-kira satu perempat daripada bandar Derna di timur Libya telah musnah selepas empangan pecah dalam ribut.Palang Merah berkata 10,000 orang dikhuatiri hilang.

"Kami telah mengarahkan kerajaan membentuk jawatankuasa khusus untuk menilai kerosakan, mempercepatkan pembinaan semula jalan untuk memudahkan pengangkutan, memulihkan tenaga elektrik dan mengambil semua langkah segera dan perlu terhadap hal itu.Semua badan rasmi, terutamanya bank pusat Libya harus menyediakan sokongan kewangan segera yang diperlukan supaya mereka boleh melakukan kerja mereka dan meneruskan pembinaan semula," kata Khalifa kepada media.

Rakaman yang disiarkan di TV Al Masar Libya menunjukkan jalan yang ditenggelami air serta banyak bangunan runtuh.Sekurang-kurangnya seribu mayat telah ditemui di bandar Derna sahaja, dan pegawai menjangkakan angka kematian akan lebih tinggi.-REUTERS


Empat orang maut dirempuh kereta api di Sepanyol

MADRID, 11 September- Seramai empat orang maut manakala tiga lagi cedera selepas dirempuh kereta api ketika cuba melintasi landasan pengangkutan itu.Menurut agensi perlindungan awam serantau, ia berlaku di Montmelo, Sepanyol kira-kira 20 kilometer (12 batu) di utara Bercelona."Pegawai di Catalonia menyalahkan kekurangan dana kerajaan pusat atas insiden yang berlaku."Pasukan penyelamat yang mengosongkan kawasan berkenaan tidak menemukan mangsa lain di tempat kejadian," katanya menerusi kenyataan.Media Sepanyol melaporkan kejadian berlaku selepas kesemua mangsa meninggalkan festival muzik tekno yang berlangsung di trek perlumbaan Montmelo.Sementara itu, pengendali infrastruktur kereta api negeri Sepanyol Adif dan pengendali kereta api milik kerajaan Renfe berkata kesemua mangsa melintas di tempat yang tidak dibenarkan.Perkhidmatan kecemasan menghantar sembilan ambulans dan sebuah helikopter ke tempat kejadian.Kira-kira 170 orang yang berada di dalam kereta api tidak memerlukan rawatan perubatan.Perkhidmatan kereta api di sebahagian laluan tersebut digantung berikutan kemalangan maut itu. - AFP


Harimau Muda berdepan Thailand malam ini

KUALA LUMPUR, 12 September- Skuad negara, Harimau Muda berdepan Thailand pada kelayakan Piala Asia Bawah 23 Tahun (B-23) di Stadium Chonburi, Thailand, malam ini.

Pertahanan skuad muda negara, V. Ruventhiran bersedia menghadapi tugas getir dalam aksi terakhir Kumpulan H.Menurut pemain Selangor FC itu, kualiti dimiliki skuad 'Gajah Perang' jauh berbeza berbanding Bangladesh dan Filipina."Kami cemerlang dalam dua aksi sebelum ini (berdepan Bangladesh dan Filipina) tetapi itu ibarat perlawanan persediaan untuk berdepan Thailand."Jadi bagi kami, ini perlawanan yang amat penting dan kami mahu menang. Kami berlatih buat kali terakhir hari ini, jadi terserah kepada jurulatih untuk mengatur strategi," katanya.Sementara itu, pemain penyerang, Alif Ikmalrizal Anuar tekad mencipta impak sekiranya diturunkan berdepan Thailand."Sebagai penyerang, tekanan itu perkara biasa, saya harap pada malam ini, saya boleh bantu pasukan untuk layak ke peringkat seterusnya," katanya.


Gempa bumi Maghribi, angka kematian cecah 3,000 orang

TINMEL, 12 September - Jumlah kematian susulan gemba bumi terbesar di Maghribi meningkat kepada hampir 3,000 orang setakat Isnin.Pasukan pencari dari Sepanyol, Britain dan Qatar menyertai usaha Maghribi untuk mencari mangsa yang terselamat daripada gempa bumi yang melanda Pergunungan Tinggi Atlas lewat Jumaat lalu.

Kebanyakan zon gempa berada di kawasan yang sukar dimasuki dan pihak berkuasa tidak mengeluarkan sebarang anggaran untuk jumlah mangsa yang masih hilang. Tentera berkata, mereka sedang memperkasakan pasukan mencari dan menyelamat, menyediakan air minuman dan mengagihkan makanan, khemah serta selimut.Sukarelawan dan orang awam Maghribi, dibantu oleh beberapa warga asing melalui bantuan mengarahkan lalu lintas dan membersihkan jalan daripada serpihan batu.Maghribi telah menerima tawaran bantuan daripada Sepanyol dan Britain, yang kedua-duanya menghantar pakar mencari dan menyelamat dengan anjing pengesan serta dari Emiriah Arab Bersatu dan Qatar.Algeria telah memperuntukkan tiga pesawat untuk mengangkut anggota penyelamat dan bantuan.-REUTERS


Biden seru rakyat Amerika hormati tragedi 11 September, tolak keganasan

ANCHORAGE, 12 September - Presiden Amerika Syarikat, Joe Biden menyeru rakyat Amerika untuk tidak pernah melupakan serangan 11 September dan mengingati keberanian dan keazaman semangat Amerika dalam serangan selepas itu."Ia tidak sepatutnya mengambil tragedi negara untuk mengingatkan kita tentang kuasa perpaduan negara, tetapi itulah cara kita benar-benar menghormati mereka yang tewas pada 9/11," kata Biden di hadapan kira-kira 1,000 anggota tentera AS di Pangkalan Elmendorf-Richardson di Alaska.

Biden turut memuji ketabahan rakyat negara itu dalam usaha mereka menghormati mereka yang maut dan pada masa sama menyemarakkan kembali perpaduan selepas serangan .Satu upacara memperingati juga diadakan di Memorial dan Muzium 11 September Kebangsaan di Lower Manhattan di New York.Seramai 2,977 orang maut dalam serangan 22 tahun lalu itu apabila perampas Al-Qaeda menerbangkan pesawat ke menara Pusat Dagangan Dunia New York dan ke Pentagon di Arlington, Virginia, manakala pesawat keempat terhempas di Pennsylvania.Lebih 1,000 mangsa masih gagal dikenal pasti ketika Amerika Syarikat memperingati ulang tahun ke-22 serangan 11 September pada Isnin.-REUTERS


Enam pemain muda bola sepak Pakistan diculik

QUETTA, 12 September - Pasukan keselamatan di barat daya Pakistan sedang berusaha untuk menyelamatkan enam pemain muda bola sepak yang diculik oleh pemisah serantau, kata seorang Menteri.Menurut seorang pegawai tempatan, pemain bola sepak tempatan itu telah diculik pada Sabtu di pekan ladang gas Sui, di daerah Dera Bugti wilayah Balochistan ketika dalam perjalanan ke perlawanan."Keluarga kami sangat terkejut. Kami tidak menerima sebarang komunikasi daripadanya sejak dia diculik dan penculik tidak menghubungi kami,” kata Zakir Hussain, bapa kepada pemain berusia 20 tahun Aamir Hussain, kepada AFP.

Menteri Dalam Negeri, Sarfraz Bugti dalam satu kenyataan lewat Ahad berkata "seluruh kawasan telah dikepung" dan "semua sumber yang ada digunakan untuk membebaskan tebusan."Dia mendakwa penculik melibatkan Tentera Republikan Baloch, sebuah kumpulan militan yang berjuang untuk mendapatkan autonomi yang lebih besar di Balochistan."Ini adalah perkara yang sangat serius bahawa enam anak kami berada dalam tahanan pengganas," katanya.Saksi mata dan saudara mara berkata, kenderaan yang dinaiki enam pemain muda itu telah diberhentikan dengan penculik membawa senjata api.Seorang pegawai keselamatan mendakwa terdapat laporan bahawa para pemain yang diculik itu mempunyai kaitan dengan pemisah yang baru-baru ini menyerah diri kepada pasukan keselamatan.-AFP


Pengembara AS berjaya di bawa keluar, terperangkap lebih 1,000 meter dalam gua

MERSIN, 12 September - Selepas terperangkap lebih 1,000 meter di dalam gua selama lapan hari, pengembara Amerika Syarikat, Mark Dickey, 40 akhirnya berjaya dibawa keluar awal pagi tadi, kata persekutuan gua TUMAF, Turkiye.Dickey yang sedang dalam misi penerokaan antarabangsa di gua Morca di pergunungan Taurus wilayah Mersin dilaporkan mengalami pendarahan gastrousus pada kedalaman 1,040 meter.

"Dickey telah dikeluarkan dari pintu keluar terakhir gua. Oleh itu, bahagian menyelamat gua dalam operasi ini telah berakhir dengan jayanya. Kami mengucapkan tahniah kepada semua yang telah menyumbang," tulis TUMAF di platform media sosial X.Penyelamat Itali berkata Dickey telah dibawa ke khemah perubatan untuk pemeriksaan.Lebih 150 penyelamat dari Turkiye, Croatia, Itali dan negara lain bekerja selama sembilan hari untuk menyelamatkannya dari gua ketiga terdalam di negara itu.-REUTERS


Elak kepupusan koala, Australia umum larangan pembalakan

SYDNEY, 12 September - Negeri yang paling ramai penduduk di Australia mengumumkan larangan pembalakan di kawasan perlindungan hutan bagi tujuan melindungi penduduk tempatan dan koala terjejas.Pembalakan telah dihentikan di kawasan seluas 8,400 hektar (21,000 ekar) hutan, menempatkan 106 "hab koala", kata kerajaan New South Wales.Kawasan yang menjadi populasi terbanyak koala itu akan menjadi bahagian penting dalam rancangan Taman Negara Great Koala seluas 315,000 hektar di pantai utara tengah dan "menyelamatkan koala daripada kepupusan di negeri ini", katanya.

Tindakan itu merupakan "langkah bersejarah ke hadapan", kata pemangku ketua eksekutif Majlis Pemuliharaan Alam Semula Jadi, Brad Smith yang menyifatkan kawasan itu sebagai "habitat koala paling penting di dunia"."Keputusan ini juga merupakan satu pengiktirafan bahawa pembalakan mempunyai kesan buruk terhadap koala dan kepelbagaian biologi," tambahnya.Jurucakap WWF Australia, Dr Stuart Blanch berkata bilangan koala di New South Wales telah mengalami kemerosotan dramatik jatuh lebih 50 peratus antara 2000 dan 2020 akibat penebangan hutan, kemarau dan kebakaran belukar.Tindakan kerajaan itu "adalah peluang untuk mengubah tragedi ini", katanya."Sekiranya kita akan menyelamatkan koala daripada kepupusan abad ini, maka kita memerlukan kawasan perlindungan baharu yang luas meliputi berjuta-juta hektar hutan."Pencinta alam sekitar menyeru agar pembalakan dihentikan di seluruh kawasan Taman Negara Great Koala.-AFP


Presiden Madagascar letak jawatan menjelang pemilihan pada November

ANTANANARIVO, 10 September- Presiden Madagascar Andry Rajoelina meletak jawatan selepas disahkan secara rasmi sebagai calon dalam pilihan raya presiden negara itu yang dijadualkan pada 9 November.Perlembagaan Madagascar memerlukan ketua negara yang sedang bertugas dan ingin bertanding dalam pilihan raya presiden perlu terlebih dahulu meletakkan jawatan.Rajoelina menghantar surat peletakan jawatannya kepada mahkamah pada Sabtu berikutan pengesahan pencalonannya dalam pilihan raya, kata Mahkamah Perlembagaan Tinggi dalam satu kenyataan.Presiden senat sepatutnya memegang kuasa presiden apabila ketua negara meletak jawatan tetapi mahkamah berkata ketua senat, Herimanana Razafimahefa, enggan mengambil alih.“Atas sebab peribadi, dia tidak akan dapat melaksanakan sepenuhnya tanggungjawab yang diperlukan oleh jawatan Ketua Negara,” kata mahkamah merujuk kepada Razafimahefa.Sebaliknya, mahkamah berkata, kuasa presiden kini akan dilaksanakan oleh kerajaan secara kolektif dengan perdana menteri sebagai ketua.Mahkamah Tinggi Madagascar turut mengumumkan senarai rasmi calon perdana menteri. Daripada 28 pencabar itu, 13 dipilih, termasuk Rajoelina dan dua bekas presiden Marc Ravalomanana dan Hery Rajaonarimampianina.-REUTERS